23 Февраль 2022 10:37 441 Чоп этиш\n“Машқ” сўзи машғулотнинг негизи. “Машқ” сўзи билан “такрорлаш” сўзи бир хил ҳаракатни ифодалайди. Инсоннинг (жонли мавжудоднинг аксариятида ҳам) сезги органларидаги такрорланишлар, кейинчалик хотира (инстинкт) бўлиб муҳрланади. Наслдан наслга ўтиб келадиган хотира, уқув каби табиий қувватлар “туғма қобилият” ёки “туғма талант”, шунингдек “истеьдод” деган ибора билан луғатга киритилган. “Туғма...”лар, тенг шароитдаги бошқа тенгқур даврдошларига қараганда бир мунча қулайлик ва табиий имтиёзларга эгаликлари билан кўпинча муваффақиятларга эришадилар. Бироқ, вақтида такрорлаб, машқ қилиб турилмаса, ҳар қандай истеьдод ҳам сўниши, аксинча, машқ орқали насл-насабида алоҳида нуфузга эга эьтиборли шахс ўтмаган оддий одамдан ҳам ўша соҳа “чемпиони” чиқиши мумкин. Бошланғич синфда муаллимимиз бир шеьрни барчамизга ёдлатганини эслайман: “Биласизми жимит киши, Мумкин филни кўтариши, Агар жондан севган иши, Спорт бўлса”... ва мен шундай бўлишига ҳали-ҳануз ишонаман.\nЁш қартайган сари хотиранинг ,ҳатто у туғма бўлган тақдирда ҳам сусайиб бориши табиий ҳол дейишади. Дўхтирлар бу ҳолатга ҳам машқ қилиб туришни маслаҳат беришади, алламбало қиммат-қиммат дориларни тавсия қилишади. Имом домлалар ўзларининг амру-маьруфларида кўпроқ оят ёдлашга, беш вақт намоз ўқишга ундашади. Ҳаммаси тўғри ва жуда маьқул. Менда эса яна қўшимча бошқа бир маслаҳат бор. Ҳам оддий, ҳам арзон...\nБир куни телевизорда эски, оқ-қора ҳинд кинофильмини мароқ билан томоша қилдим. Фильм тугагач, чуқур хўрсиниқ билан ўрнимдан тураётганимда набирамнинг: “Бобожон, йиғлабсизми?” деган саволидан ўзимга келдим. Ҳа, мен ўзимда йўқ эдим - роппа-роса эллик беш йил ўтмишга қайтган эдим. Ишонинг, аниқ кўрдим ва тиниқ эшитдим, бўйи биздан салгина узун, ўзбекчани бузиброқ гапиргич, “Гена” исмли маллавой киночи болага ялиниб-ёлвориб қўра эшигидан киролмаганимиз, бодомча паридли девор устида ўтиришиб, қандай қийналиб кинони кўрганимиз, ўнг томонимда қайси, чап томонимда қайси жўрам ўтиргани-ю, кинолентанинг неча марта узилиб, Генани одамлар нима деб сўкишганлари, катта-матта таниш аёлларнинг девонадек бир йиғлаб, бир кулганлари шундоққина кўз олдимга келди.\nШунга ўхшаш яна бир бошқа ҳолат. Қишлоқдаги ҳовлимиз бузилганда, чердакдан эски-туски нарсалар олиб тушилибди. Ўшанда, менга онам раҳматли асраб авайлаб юрган, тахтадан ясалган кичкина сандиқчани келтириб беришди. Унда менинг ўрта мактабда синфдошлар билан ёзишма кўринишида тутган хотира дафтарим ва армиядан уйга ёзган хатларим титилиб кетган бир альбомда сақланган экан. Альбом ва дафтарни варақлаб, хатларни бирма-бир ўқиб чиқиб, туйқус ўша даврга қайтиб қолганим ҳам менга ажабтовур туюлганди, ўшанда. Синфдошларим, полкдош жўраларимнинг исмлари, ҳатто, баьзиларининг фамилияларигача эсимга келди. Уларнинг шўх қилиқлари кўз олдимда гавдаланиб, овозлари жаранглаб эшитилди ҳам.\nЯқинда кутубхонамдан бир зарур китобни ахтараётиб, илкис қўлимга тушган Сулаймон Боқирғонийнинг “Ҳикматлар”ини қайта варақлаганимда ҳам яна ўша ҳолатга тушдим. Китобни анча йил олдин ўқиб чиққанман. Юпқа муқовали нафисгина бу китобда улуғ шоирнинг “Меьрожнома”, ”Охир замон мухаммаси” каби ҳикматлари билан бирга “Биби Марям” номли достони ҳам чоп этилган. Тик турган ҳолда китобни кўздан кечира бошладим, ва...\nМайданакдан Қўға қишлоғи бўйлаб, Катта Ўра дарёсига энган жойда, ниҳоятда сўлим бир, “Кўкабулоқ” деган гўша бор. У ерда онамнинг укалари, амаки акалари - тоғамлар яшайди. Бешинчидан олтинчига кўчган вақтим. Ҳар йилгидек каникулни тоғда, бобомлар кўчиб чиққич яйловда ўтказиш, тоғаларимга ем-хашак, ўтин-чўп йиғиш ва мол-ҳолларига қарашиш учун Хўжаёр бобомга эргашиб, икковимиз бир кўликка мингашиб кетаяпмиз. Бойқўрғон билан Кўкабулоқнинг ораси майда уловда чамаси тўрт соатлик йўл. Бобом (раҳматликни бутун Катта Ўрада “Вали бува” дейишарди) ғазалларни қўшиқ айтгандай хиргойи қилади: Раҳмон отлиғ раҳматингдан умидликман илоҳим, Қаҳҳор отлиғ қаҳрингдан қўрқинчликман илоҳим. Қул Сулаймон мунги бор, қайғу бирла юрар зор, Ёрлақағил ё Жаббор, жумла қулни илоҳим. Менинг тинимсиз саволларимга бобом эринмай жавоб беради. Фикримиз бир жойдан чиқмаган ҳолатлар кўп бўлади, барибир бобом мени яхши кўришини, бошқа набираларидан кўра, ҳатто ҳурмат қилишини ҳам сезар эдим, негаки, у киши, эшонбуванинг фарзандларини ҳисобга олмаганда, ёш болалардан биргина мени “сиз”лар эдилар. Момом ва У кишига қараб, уйда ота-онам ҳам шундай қилишарди. Балки, бунга, тщнғичлари бирин-кетин напойид бўлиб, омон қолганим ёки кўзимнинг ожизлиги касали билан уларни кўп қийнаб, овора қилганларим сабабдир.\nЙўлнинг узоқлиги бобом билан узундан узун гурунгимизга, жумладан ривоятлар, матал ва достонлар эшитишимга имконият яратди. Сўфи Оллоёрдан, Қул Аҳмаддан айтаяптилар. Икки марта такрорлаганларини мен ёдлаб олиб, ўзларига қайтариб айтиб, неча маротаба “боракалло” эшитиб, роса мазза қилиб кетаяпман.\nАна, Ҳазрат Алининг оти - Дулдулнинг изи қолган Сангириза қояси остига келиб тўхтадик. Бобом эшакдан тушиб, дарё ёқасига бориб келдилар ва яккатут соясида номоз ўқий бошладилар.Мен эса ер билан битта бўлиб тўкилиб ётган катта-катта қора тутлардан тўйиб олдим. Қизиқ, бизнинг қишлоқда тут аллақачон пишиб, тугаб кетган. Бу ерда эса ҳали довуччалар ҳам бор.\nМана, каникуль тугаб, дарслар ҳам бошланди. Янги тайинланган синф раҳбаримиз ёзда ким қаерда бўлгани, қандай бадиий китоблар ўқигани билан қизиқаётир. Пионер лагерларида дам олган бойвачча синфдошлар, нима еб нима ичгани ва неча кило семиришганлари ҳақида мақтанишаётир. Ҳеч қаерга чиқмаган бечора қизлар эса оғизлари очилиб эшитииб ўтиришибди. Мен тоғда кечаси айиқ боласини қидириб келиб, ўтовнинг ирганаги ёнидан искаланиб ўтиб кетгани-ю бутун овул “Ҳай-ҳай”лаб чиққани ҳақида қўшиб чатиб гапираяпман. Кейин... ҳаммани ҳайратга солиб “Ўзимиздинг қишлоқдан чиққан Сулаймон Бойқўрғоний деган шоирнинг” шеърини ёддан айтиб бераяпман. Синф раҳбаримиз мутахассислиги бўйича тил-адабиёт фани ўқитувчиси экан, яқинда Қарши пединститутини томомлаб келибди, биз билмаган кўп шоир ва ёзувчиларни “шахсан” танирмиш. “Ўвв, тўхта-тўхта, қандай шоир, қанақа Бойқўрғоний, Сулаймон Боқирғоний, дейдилар уни. У шоир асли хоразмлик, ўн иккинчи асрда яшаган, диний мистик оқимда ижод қилган клерикал адабиёт вакили. Сўфи Оллоёр деганинг ҳам худди шундай. Сен бу шеьрларни қаердан топиб ўқидинг, ўзи? Мумкин эмас, мутлақо мумкин эмас...”\nБутун синф менга ачиниб қаради. Уларнинг ҳайрати ва раҳбарнинг важоҳатидан қўрқиб кетдим. Айиқ келган кечаси ҳам бунчалик бўлмаганди. Гунг бўлиб қолдим. Ахир, азиз бобомни, буважонимни буларга қандай “сотай?!”\nОрадан йигирма йилча вақт ўтиб, манави китобчани сотиб олган куним, қандай ҳолатда ўқиб чиққаним ярқ этиб яна эсимга келди. Ҳазрат Навоий ўзидан қарийб уч юз олдин яшаб, соф туркий тилда шеърлар ёзган, қаландарлар зикрида ижоди равганларга айланиб кетган Сулаймон Боқирғоний ҳақида ўзининг “Насойим-ул муҳаббат”ида, ул зотнинг Ҳожа Аҳмад Яссавийга мурид бўлгани, эл ичида “Ҳаким Ота” номи билан танилгани, унинг турк дунёсида катта шуҳрат қозонган шоирлигини тавсиф этганлар. Мазкур сўфий шоирнинг илк китоб кўринишидаги асарлари мамлакатимиз истиқлолидан кейингина ойдинга чиқди. “Боқирғоний, кўнглида “шавқи илоҳий ва завқи илоҳий” туғён қилган мураббий. Унинг тафаккур кучини тўғри белгилаш - тахайюл сирларини кашф этиш демак. Маълумки, ҳар қандай дин ва чинакам мистиканинг асосида “дунё ”ни тарк қилиш майллари мавжуд. Лекин бу - мавжуд оламга нафрат ёки бадбинлик ақидасини ифодаламайди. “Таркидунё”чилик, бу - руҳий машқ, олам гўзалликларининг мутлақ моҳиятига етишиш тажрибаси”, - дея изоҳ беришади нашрга тайёрловчи мунаққидлар. Китобда Ул зот ҳаётидан бир неча ривоятлар ҳам келтирилган бўлиб, мана улардан бири: “…Сулаймон мадрасага қатнаганда бошқа болаларга ўхшаб “Қуръон”ни елкасига осмасдан икки кафтида кўтариб қадам босар, таҳсил тугагач, уйига етиб олгунича мадрасага орқа ўгирмаскан. Бир кун масжид ёнида ўтирган Аҳмад Яссавий бу ҳолни кўриб, ҳушидан кетганмиш. Шундан эьтиборан Хожа “Қуръон” ўқитмоққа Уни ёнига олибди. Ўн беш ёшга киргандан сўнг эса У Яссавийга мурид бўлган экан”.\nТасаввуф, дил поклиги ва Руҳ комиллигига ўргатадиган таьлимот, ундаги аксари фикрлар Нафс, Ахлоқ, Руҳ ва Ишқ ҳақида дея,- таькидлашади уламолар. Жумладан, “Нафс: Еб-ичиб тун-кун қорин тўлдирибон, Ёстуқ узра такья қилиб ётойин дер. Руҳим айтур, кошки Ҳақдин тавфиқ бўлсам, Туни куни тинмайин ёдин айтсам, Қисматдин ортуқ таом емас бўлсам, Бу дунёни йиғиб териб нетойин дер.” дейди Ҳаким Ота ўз “Ҳикматлар”ида.\nМазкур китоб, ойдин хотираларимни қайта тиклади, бир зумга бўлса-да, болалигимнинг шириндан ширин дамларини ёдимга солди. Қачонлардир ўқилган китоблар такрор қараб чиқилса, инсонда хотира тикланишига ёрдам бериши мумкинлигига яна бир бор ишонтирди. Сиз ҳам, азиз ҳамкасб, ҳар хил баҳоналар билан ( кексалик, касаллик, олинган мия жароҳатлари ва ҳ.к. ) хотирангиздан нолимасдан, ўша болаликда ўқиган (агар, ўқиган бўлсангиз, албатта) китобларингизни қайта ўқиш йўли билан машқ қилинг ва хотирангизни янгиланг.\nМен кўп машқ қиламан. Бу китоб илгари ҳам каминага инжа илҳом берган ва Вали бувамнинг руҳини шод этишга ундаган эди, хусусан:\nСулаймон Боқирғонийга тахмис\nҚодиро, қудратингдан тоатликман, илоҳим,\nСобир отлиғ сабрингдан соғинчликман, илоҳим,\nЁ Карим, карамингдан кўп бурчликман, илоҳим,\nРаҳмон отлиғ раҳмингдан умидликман, илоҳим,\nҚаҳҳор отлиғ қаҳрингдан қўрқинчликман, илоҳим.\nҚаҳринг қуюн, бўрондек, кўнглинг кўли Қуббондек,\nМеҳринг мавжи уммондек, тафтинг тўби тобондек,\nСеҳринг сели алвондек, кун қиёмат бўлғондек,\nҚаловисиз карвондек, из йитурғон сарбондек,\nҚулман десам ёлғондек, қулим дегил, илоҳим.\nКўганлагин тўзғонни, роҳ риштасин узғонни,\nТариқатни бузғонни, ўзига чоҳ қозғонни,\nБарчасидан безғонни, борини ютқизғонни,\nАфв қилғил озғонни, йўлға солғил ёзғонни,\nМендек йўлсиз кезғонни йўлға солғил, илоҳим\nБу дунёнинг кунини, кўрмадим ҳеч чинини,\nНа бўйлаюб бўйини, на энлаюб энини,\nИчдим хуни-мунини, онгсармадим унини,\nБўлдим қадр тўнини, солдим ғафлат тунини,\nБилдим қуллиқ йўлини, қабул қилғил, илоҳим.\nАто эт Ҳақ васлини, машойих Дўст расмини,\nТотуб дийдор завқини, туяй учмоҳ шавқини,\nЎтуб дилга учқуни, тутай дарвеш машқини,\nРаҳмат дарё тошқуни, Ота Ҳизр тушғуни,\nШибли ошиқ ишқини рўзи қилғил, илоҳим.\nКўзда ёшим шашқатор, бир бандангман гуноҳкор,\nКечмиш тунларим бедор, муножотда чор-ночор,\nЭтма Ҳолимни абгор, Ўзинг қўлла, Биру бор,\nҚул Сулаймон мунги бор, қайғу бирла юрар зор,\nЁрлақағил ё Жаббор, жумла қулни, илоҳим.


Brusellyoz kasalligi profilaktikasi — Kasbi tuman Davlat sanitariya-epidemiologiya nazorat markazining rasmiy veb sayitiga xush kelibsiz\nБруцеллёз қишлоқ хўжалик ва уй ҳайвонлари ўртасида кенг тарқалган касаллик ҳисобланади. Бу касаллик билан одам ҳам касалланади. Одамларда хасталик кўпроқ сурункали кечади ва беморни узоқ муддатга иш қобилиятини йўқотишга ва хатто ногиронликка олиб келади.\n1886 йилда касаллик қўзғатувчисини биринчи марта топган киши Брюс шарафига хасталик бруцеллёз номи билан атала бошланган.\nЖаҳон Соғлиқни Сақлаш Ташкилотининг (ЖССТ) Ҳалқаро бактериология бўйича номенклатурасининг қўмитаси бруцеллаларни 6 хилга, 17 биотипга (биоварга) ажратган.\nБруцелла мелитензис-майда шохли ҳайвонларда, бруцелла абортус-йирик шохли ҳайвонларда, бруцелла-овис-зотдор қўчқорларда, бруцелла суис – чўчқаларда, бруцелла неотома эса қуруқликда яшовчи каламушларда касалликни қўзғатади.\nҲар бир турдаги бруцелланинг ўзига хос манбаи бўлади. Масалан, йирик шохли ҳайвонлар бруцелла абортуснинг асосий манбаи ҳисобланади. Бруцелла мелитензиснинг асосий манбаи майда шохли ҳайвонлардир. Улар йирик шохли ҳайвонларда ҳам учраб туради. Бруцелла суиснинг аксари манбаи чўчқалардир. Бруцелла канис кўпроқ ишларда, бруцелла неотома эса каламуш ва сичқонлар орасида тарқалган. Майда ва йирик шохли ҳайвонлар биргаликда сақланган ҳолларда, умумий ва шахсий хўжаликларда абортус учраши мумкин ва аксарияти бу ҳолларда, умумий ва шахсий хўжаликларда абортус учраши мумкин ва аксарият бу ҳолларда бруцелла мелитензис майда шохли ҳайвонлардан йирик шохли ҳайвонларга миграция қилади.\nРеспубликамизда чорвачилик кенг ривожланган. Бу ҳайвонлар бруцеллаларга ўта сезувчан ҳисобланади. Маълумки, бруцеллезга ҳамма қишлоқ хўжалик ҳайвонлари сезгир. Касалликнинг юқишида майда шохли ҳайвонларнинг аҳамияти катта. Бруцеллезга чалинган ҳайвонлар ўз вақтида соғлом ҳайвонлардан ажратилмаса, касаллик кўпайишига замин яратилади. Шунингдек касаллик кўпчилик фермер, бўрдоқичилик ва шахсий хўжаликларда, майда ва йирик шохли ҳайвонлар биргаликда сақланганда ҳам осонгина юқади. Бундай шароитларда инфекция майда шохли ҳайвонларда йирик шохли ҳайвонларга юқиб, охир-оқибат фермер хўжалиги ходимлари, сут соғувчилар, чўпонлар, тракторчилар ва бошқа ходимларнинг касалланишига сабаб бўлади.\nМайда шохли ҳайвонлар ўчоғи эпидемиологик жихатдан, кишиларга катта хавф туғдиради. Бунда асосан қўй ва эчкилар касаллик манбаи бўлиб ҳисобланади.\nҲайвонлардан бруцеллалар ташқи мухитга сўлак, сут, қон, жинсий аъзолар, суюқлиги, плацента ва чала туғилган қўзичоқ, бузоқ орқали ажралади ва теварак атрофни ифлослантиради. Майда шохли ҳайвонлар ўчоғида касаллик асосан хизматчиларга ҳайвонларни боқишда ва парвариш қилиш натижасида юқади, касаллик шунингдек хазм аъзолари орқали ва мулоқат йўли орқали юқади.\nБруцеллёзнинг ўткир тури майда шохли ҳайвонлар ўчоғида касалликнинг яширин даври 3 дан 6 хафтагача давом этади. Касаллик аста-секин (50%), баъзан ўткир (38,5%) ва камдан-кам ҳолларда билинар-билинмас (11,5%) даражада бошланади. Кўпинча хасталик 30 кунгача, гоҳо эса 2 ойгача давом этади. Беморларда ҳароратнинг кўтарилиши, эт увишиши, асабийлашиш (20,5%) ва мушакларда оғриқ (23,9%) туриши кузатилади. Шунингдек, тери ва ташқи шиллиқ, парда рангининг оқариши ва камқонлик ҳароратнинг ошиб кетиши, тилни оқ караш қоплаши ҳам кўрилади. Касалликка хос белгилардан бири юқори ҳарорат бўлиб, у кўпинча тўлқинсимон (37%), фебрил ҳолда (20%), турғун (15%), ўзгарувчан (18,3%) ва субфебрил (2,9%) даражада бўлади. Одатда ҳарорат 7-12 кун пасаймайди. Ички аъзоларда тегишли ўзгаришлар кузатилиши мумкин.\nКасалликнинг ярим ўткир, турида юқоридаги клиник белгилардан ташқари ретикуло-эндотелиал тизимида, периферик лимфа безларнинг катталашиши, жигар ва талоқнинг шиши рўй беради. Харакат ва таянч аъзоларда артралгия, оёқнинг йирик бўғимларида оғриқ сезилиши, қўл бўғимларида артрит белгилари, миозитлар (10%) ва бўғимлар ҳаракатининг чекланиши кузатилади.\nАсаб тизимида уйқусизлик, бош оғриши, ишиорадикулитлар, радикулитлар, неврит ва плекситлар учрайди. Жинсий ва таносил аъзоларида орхит, орхоэпидидимит, хайз кўришнинг бузилиши, бола тушиши ва муддатидан илгари туғиш ҳоллари рўй беради.\nКасалликнинг асосий манбаини ҳисобга олган ҳолда, профилактика чора-тадбирлари бир неча қисмдан иборат. Касалликка қарши эпизоотик, эпидемиологик, умумий санитария чора-тадбирлари касалликнинг салмоғини ва қайси минтақада тарқалишини ҳисобга олган ҳолда олиб борилади.\nЭпизоотик чора-тадбирлар деганда хўжаликда турли хил қишлоқ хўжалик ҳайвонларини бруцеллез бор-йўқлигига лаборатория текширувидан ўтказиш ва ҳисобга олиш тушунилади. Бу ишлар умумий ва шахсий хўжаликларда бир хил олиб борилиши керак.\nВетеринария хизматининг асосий вазифаларидан бири-текшириш натижасида топилган мусбат серонатижа берган ҳайвонларни дархол хўжаликдан ажратиш, кейин эса уларни гўштга топширишдир. Бруцеллезга нисбатан лаборатория манфий натижа берган ҳайвонлар орасида махсус чоралар ўтказиш, яъни уларни бруцеллезга қарши эмлаш лозим.\nЭпидемиологик чора-тадбирлар эпизоотик ҳолатни ҳисобга олган ҳолда режалаштирилади. Касаллик манбаини ўз вақтида аниқлаш ва касал бўлган ҳайвонларни ажратиб қўйиш, хўжалик ишчи ходимлари орасида профилактик чоралар кўриш, мабодо касаллик аниқланса, уларни дархол текшириш ва тегишли даво тайинлаш шулар қаторига киради. Тиббиёт ва ветеринария ходимлари орасида ўзаро ахборот беришни йўлга қўйиш, эпизоотик ва эпидемиологик назоратни кучайтириш, бемор аниқланган оила аъзоларини, шахсий хўжаликлар, фермер хўжаликлари ва ҳайвонлар махсулотлари билан қайта ишлайдиган корхоналарнинг ишчиларини бруцеллёз бор-йўқлигига текшириш каби чоралар талаб қилинади.\nКасалликни олдини олишда хом сут ва сут махсулотларини истеъмол қилмаслик, овқат тайёрлш жараёнида гўшт маҳсулотларига етарлича термик ишлов бериш ҳамда ҳайвон териси ва жунига ишлов беришда зарур технологик қоидаларга риоя этиш талаб қилинади.


ЎзА - Яёв кезганда...\nҲар бир сўзнинг умри бор, яшайди, кўпаяди, янгидан янги маъноларини очиб беради, магарки кўп ишлатилса. Сайқал топса. Нотиқнинг, сўз устасининг бисотини бойитиб боради, олтин каби жило беради. ( Сўз устаси деган сўзни асло қизиқчи ёки ҳажвчига нисбатан қўллаш жоиз эмас. Бу сўзни сўзамол, нотиққа нисбатан қўлланса, узукка кўз мисол ярашади.)\nСўзнинг умрибоқий бўлиши, сўз эгаларига яъни элга боғлиқ. Орамизда шундай инсонлар бор, бир маротаба суҳбатида бўлсанг, хазина топасан. Унинг айтганлари таъсиридан кучланасан. Гапини билиб, сўзни жойига қўйиб гапиришидан баҳра оласан. Вақт топиб яна унга ҳамсуҳбат бўлиш иштиёқи дилга меҳмон бўлаверади. Ҳазрат Навоий айтганларидек: Ваъзхон шундай бўлиши керакки, унинг мажлисига бўш кирган одам тўлиб чиқсин...\nБир гал таржима назарияси ҳақида кўрсатув тайёрлаш жараёнида мутахассис айтган эди: “Тилимизда шундай сўзлар борки, уларни таржима қилиш жараёнида қойил қолиб бораверасан, чунки муқобилини топиш мушкул. Биз муомалада кўп қўллайдиган, инсон руҳиятини, қалб кечинмаларини ўзида мужассам этган сўзларни бошқа тилга таржима қилсанг айнан ўша маънони ола олмайсан. Мана биргина андиша сўзини олинг. Уни жўнгина қилиб уялиш, тортиниш каби сўзлар билан ифодалаб бўлмайди.\nПрофессор Карим Норматов бир мақоласида шундай ёзади: “...англадимки, андиша миллатимизнинг азалий қадриятларидан бири экан. Бу сўзнинг мағзини чаққан одам бировнинг нафсониятига тегмайди, уни обрўсизлантиришга ҳаракат қилмайди”.\nАндиша – бу узоқни кўзлаб, сабр ва босиқлик билан иш тутиш дегани. Шарм, ҳаёси бор юракда андиша бўлади.Таржима қилиш чоғида, буни бир сўз билан ифодалаб маъносини очиб бера олмайсиз...”.\n- Қани, катта момоси бир дуо қилинг – дейди бир уй аёл Ойша аяга юзланиб.\nАя шундай “маъсулиятли вазифа”ни адо этмоқ учун астойдил шайланадилар.\n-\tОмин, шу кенг катта чиройли уйда ёшлар туп қуйиб палак ёзсин, тўрт кўсттугал роҳатда яшасинлар, янги уйларда фақат тўйлар қилишсин. Дуога қўл очганларни барчаси фарзанд роҳатини кўришдек бахтга муяссар бўлаверсин...\n-\tАйланай бу давлатдан, ҳукуматдан. Мана тайёр уй тўловини қилу кириб яшайвер. Қаранг катта катта, кенг уйлар, - гапни Назокат момо илиб кетади:\n-\tШароитини айтинг, қўл юваман, овқат қиламан деб кўчага чиқмайсан. Ҳаммаси уйнинг ичида. Бу барчаси аёлни асрашда. Иссиқ совуқ бўлмайди. Бари касалликни боши иссиқ совуқликни фарқига бормагандан келиб чиқади- да ўзи.\n-\tСиз билан мен бир умр уй қуриш ташвиши билан ўтибмиз. Ҳали ҳовлининг ками тугамаган. Уста чақир, унга ош овқат тайёрла, қурилиш материалини топиб бер... бу каби уйларнинг қурилиши мана шу каби югур югурларнинг олдини олди. Яна йиллар давомида пулини тўлайвераркансан, яшайверасан. Ана одил ҳукумат...\nКасби туманининг Амир Темур кўчасида икки қаватли олтита намунавий уй жой қад ростлади. Хонадон эгалари ҳовли тўйлар қилишди. Тўйлар тўйга улашиб, кимдир ўғлининг суннат тўйини, бешик тўйини ўтказди. Янги уйларда тантана базм қилишнинг гашти бўлак. Момолар тили билан айтганда, ҳар бурчакдан “янги, оҳорлик”нинг ҳиди келиб туради. Онахонлар тинмай дуода. Бундайин пурмаъно дуоларни айтиш учун аввало юрак “ёниши керак” дейди бу кайвонилар. Яхшиларнниг яхши кунига ҳавас қилиш даркор экан. Юқади дейди улар маъноли қараб. Кўпни кўриб, ўрганиб, олиб олиб шундайин тили бийрон бўлармишда одам. Бу борада тажрибаси ортиб сўз бойлиги кенгайиб бораётган сўзамолгиналар сўз теришнинг кифтини келтиради. Суҳбатлар суҳбатларга улашади... Сўзни қадрлаб, қадр топиб давраларнинг файзи бўлиб юришибди. Кўз тегмасин...\nҚарши шаҳридаги Абдулла Орипов номидаги ихтисослаштирилган мактаб интернатдаги музейни томоша қилган киши, қаҳрамон шоирнинг умр йўллари ҳақида кенг маълумотга эга бўлади. Анжомлар, асори атиқалар. Болаликка етакловчи хотиралар. Шоирни улғайтирган бешик ҳам бор. Китоблар, суратлар, шоир нафаси келиб турган овозли ёзувлар, мана... шоирнинг қўлёзмалари, унинг дастхати билан қораланган сон саноқсиз саҳифалар... Шеърнинг туғилишига гувоҳ бўласиз. Биргина сўз ёки ҳарфни ўз ўрнида қўллаш учун амалга оширилган курашувчанлик, ўзни қийнашнинг ҳосиласи намоён бўлади. То пишиб, маромига етгунига қадар ақлу шуурни чархлаб, амалга оширилган меҳнат – СЎЗга бўлган ардоқни ифода этувчи далиллар. Сўзга бўлган қадр, уни авайлаш ишқи...\n-\tДавлатимиз мадҳиясини яратилишига шоҳид бўлганман, - деганди шоирнинг рафиқаси Ҳанифа ая, ўшанда, - Бастакор Мутал Бурҳонов иккалалари туни билан ижод қилишди. Тонг саҳар тайёр бўлди, деб мени чақиришди. Эшитгин деб ўқиб бердилар. Оламни ўзига қаратган диёр эди шу мисра. Маҳлиё айлаган диёр бўлиши учун яна соатлар меҳнат қилинди. Мадҳияни илк ижрочилари фарзандларим бўлган. Биргина сўз устида соатлаб ишланган. Абдулла ака жуда сўзга инжиқ эдилар ва юракка етиб бориши, маромига етиб қўлланиши учун ҳамиша изланардилар. Қаерда бўлмасин, шу беоромлик у кишига ҳамроҳ бўлган ва ҳаммага манзур бўладиган шеърият учун хизмат қилган.\nАбдулла Орипов шеърияти – унда сўздан яратилган ҳикмат мужассам. Оташ қалбнинг ҳарорати бор. Юрт, ватан ҳақида баралла куйлашнинг хосияти ўқувчига ҳам юқади. Юрак покланади, дил уйгонади. Ишонч кўприклари қурилади, қурилаверади... Ахир шоирнинг бахти хам шунда эмасми? Ўзи сезмай инсон қалбини мавҳ этиш, унга ён атрофда бўлаётган янгиланишлар, ўзгаришлар ҳақида дарак бериш ва шу орқали жамият ривожига ҳисса қўшиш... Замондош адиблардан бири:\n“Унинг шеъриятида Ойбекка хос нозик поэтик ташбех, Чўлпонга хос ҳиссиёт, Ҳамид Олимжонга хос жўшқинлик, Ғофур Ғуломга хос донишмандлик уйғунлашиб, ўзбек шеъриятини одам қалби билан баробарлашган поғонага кўтариб қуйди” деб ёзганида албатта ҳақ эди. Бу чапанилик, бу ҳақгўйликни у сўзга бўлган бўлган меҳр билан қориштириб, ўқувчига тортиқ этади ва миллат юкини енгил қилмоққа интилади. Уддасидан чиқади ҳам, сўзга бўлган меҳр тафтидан...\nДеҳқонобод тумани Қизилча қишлоғидамиз. Ҳудуднинг табиати ўзгача. Тоғлар орасида жойлашган қишлоқда экин экилган майдон кам учрайди. Тоғли маскан эмасми, одамлари асосан чорвачилик, ҳунармандчилик билан шуғулланади. Қайси хонадонга кирманг, албатта, сизни табиий озиқ овқат маҳсулотлари билан қарши олишади. Сут, сариёғ, қаймоқ, кувида пишган мой, тухум, ҳатто равоч деган гиёҳ қўшиб тайёрлаган салат...\n-\tҚани меҳмонжонлар тортингизлар. Дастурхонга қаранг. Марҳамат\n-\tЭй, сутми бу кечирасиз, шуни сал нарироққа қўйиб турамиз энди. Мен шу сут билан унча келишмайманда. – дейди тасвирчи.\n-\tМеҳмонжон бу сут эмас, мони қоранг, қўйнинг сутидан тайёрланган қотиқ, бу. Косани тескари қиламанинг қони агар ағдарилса. Сиз шаҳарликларди офтобда товлаб мана шуйтиб табиий нарсалар билан боғиш керакда ўзи. Эт об қоласизлар, рангларинг очилиб...\nЧин дилдан айтилаётган бу гурунглар юракни катта қилади, бир тозалик кириб келади. Қир адирларга чиқдик.\n-\tХушвақт бобо бу қараяпмиз кўряпмиз қишлоқдаги бирон бир уйнинг ҳовли девори йўқ. Қулфи калит ҳам учратмадик. Бу нимадан дарак...\n-\tБизда авваларданам ҳовли девор бўмаған. Биргина чизиқма ёки кўз қирима белги қуйиб кетаверганмиз. Бозорларда сотиладиған қулпи калитни ўзи бўмаган. У ёғини сўрасангиз қишлоғимизда бегонанинг ўзи жўқда, қизим. Агар бирон бир киши тўйға айтилмай қолса борма, нима мен элдан чиқдимма деб қилади тўполонди. Мундай бармоқ минан санаса ўзи уйтиб кўп одам чиқмайди, аммо ҳамма элу халқ. Шуйтиб қизим мони жашаб журибпизда.\n-\tҚишлоқдан бошқа жойларгаям борганмисиз момо – дейман Жонгул момога.\n-\tҲеййа, бурноғи йил улим мени Қоршига обпорған. Уйиға кўчганда ўзимизди қотти гиламди мошинга босиб борибидек. Бее шаҳарди уйлари торда бизлар учун. Зўрға икки кун чидадиқ. Ўзимизнинг “Қизилча”миздан қўймасин, қизим.\nҲа, юртга муҳаббатини бежамай, сайқалламай бор бўйича айтаётган бу инсонлардан фақатгина ўргандик. Топдик. Тоғли ҳудуднинг шарт шароитларига, борига чидаб яшаётган, меҳнатидан завқ олаётган, муҳими қадр топаётган ҳамюртларимиздан шукур қилишни юқтирасан. Шаҳарда яшаб, қўлини совуқ сувга урмайдиган, “берсанг ейман, урсанг ўламан” дейдиган шаҳарлик “коталар”нинг иши кулгули туюлади. Сал муаммо бўлса, “порталга ёзаман” дегувчиларнинг беистиҳолалик қилаётгани тобора аён бўлади. Бир гал сайёр қабул “дард”ини айтган аёл “мениям, кам таъминланганни рўйхатига қўш, уй олишим керак, 12 сотих участканинг икки ўғлимга бердим, энди ўзимга уй керак” дея “нола” қилгани ёдимга тушди, уялиб кетдим. Бу каби “хийла”лардан йироқ бўлган қизилчаликларнинг фазилатларини очиб бериш учун куну узоғи гуруҳимиз билан меҳнат қилдик. Кўрсатув эфирга кетди. “Бундай яхши одамларнинг ёритибсан”, дейгандилар, ўшанда раҳматли онагинам. Яхшига дунё фақат яхшиликларини очади, деганлари шуда...\nОила даврасида ота-онамиз билан қилинган гурунг чоғида қулоғимизга синггиган шундай бетакрор сўзлар бор. Лафз, барака, қадр, сухан, оқил, доно, закий, ҳалол, покиза, хушвақт, виждон...\n-\tҚани келинглар. Дамлигинамисизлар, димоғингиз чоғми?\n-\tЁмонам соғинган эканманей, кўриб кўнглим очилди.\n-\tЕтказганига шукур. Ҳамиша дили равшанлик бўлсин, болам.\n...дили равшанлик. Сўзлашув орасида бу сўзни дадам оддийгина айтдилар- қўйдилар. Аммо ундаги ёруғлик бир пасда юракларни ёритди. Мана сўзнинг сеҳри. Шукур Холмирзаев юрт одамлари ҳақида ёзар экан, жануб томонларда “ёмон” сўзини яхшига айлантириб гапириш одати борлигини таъкидлайди. Ёмонам яхши кўраман, ёмонам соғиндим... кимнидир ошиғи билан мақташ керак бўлса, албатта ёмонам абжир экана дейди икки аёл ўзаро суҳбатда. Демак у яхшиларданда яхши хислатга эга эканини очиб бериш, бўрттириш учун мана шу ташбеҳ керак. Ёмонни-яхшига айлантиришдаги маҳоратни қаранг. Мана сизга элдошларнинг юзи, чеҳраси. Бу бутунлик – тилга бўлган ҳурмат, эътибор ва қадр фазилатларини ҳам ошкор қилади.


05 декабр 2021, Тошкент вақти: 16:17\nЎзбекистон Ички ишлар вазирлиги маълумотларига қараганда, сўнгги 4 йилда Ўзбекистонда чақалоқ савдоси билан боғлиқ 200 дан ортиқ ҳолат аниқланган.\nСирдарёнинг Гулистон шаҳрида 5 кунлик чақалоғини 5 минг долларга пулламоқчи бўлган аёл қўлга олинди.\nТошкентда она ўз боласини 9 минг долларга сотаётган вақтида ДХХ ходимлари ушланди, 3 кунлик чақалоғини 18 минг долларга сотмоқчи бўлган аёл одам савдосида айбланиб, 5 йилга қамалди.\nБулар-сўнгги бир ҳафта ичида ижтимоий тармоқларни ларзага солган хабарлардан баъзилари.\nСўнгги бир ойда эса, маҳаллий матбуотда чақалоқ савдосига оид 10 дан ортиқ ҳолат ҳақида хабар қилинди.\nЎзбекистон Ички ишлар вазирлиги маълумотларига кўра, сўнгги 4 йилда Ўзбекистонда чақалоқ савдоси билан боғлиқ 200 дан ортиқ ҳолат аниқланган.\nСўнгги холатлар чақалоқлар нархи ошиб бораётгани тентенциясини ҳам кўрсатмоқда.\n"5 минг долларлик" чақалоқ\nМаҳаллий матбуот хабарларига ишонилса,чақалоқ савдоси билан боғлиқ энг сўнгги ҳодиса Сирдарё вилоятида содир бўлган.\nВилоят Ички ишлар бошқармаси 13 октябрь куни Одам савдоси ва ноқонуний миграцияга қарши курашиш бўлими ходимлари Гулистон шаҳрида тадбир ўтказиб, 8 октябрда туғилган чақалоғини 5 минг долларга сотмоқчи бўлган қашқадарёлик аёлни қўлга олгани ҳақида хабар берди.\nҚашқадарё вилояти Яккабоғ туманида яшовчи аёлнинг беш кунлик фарзандини нима учун сотмоқчи бўлгани маълум эмас.\nХабарларда айтилишича, ҳозирда аёл қамоққа олинган, унинг фарзанди Сирдарё вилоятидаги болалар уйига топширилган.\nБундан олдин Тошкентда уз фарзандини "18 минг долларга пулламоқчи бўлган аёл" қўлга олингани ҳақида хабар қилинганди.\nЎзбекистон Бош прокуратураси ҳузуридаги Иқтисодий жиноятларга қарши курашиш бошқармаси маълумотига кўра, Тошкентнинг Янгиҳаёт туманида уч кунлик чақалоғини 18 минг долларга сотишга уринган аёлга 12 октябрь куни 5 йил озодликдан маҳрум этиш жазоси тайинланган.\nТергов ҳужжатларидан маълум бўлишича, аёл шаръий никоҳдан ўтган эркак билан яшаб келган. Ўтган йили оилавий можаролар сабаб у уйидан чиқиб кетгани айтилади.\nРасмий маълумотга кўра, аёл 2021 йилда ҳомиладор бўлиб қолгач, туғилажак фарзандини сотиш йўлларини қидирган ва уч кунлик чақалоғини 18 минг долларга сотмоқчи бўлган пайтда қўлга олинган.\nАйбланувчининг турмуш ўртоғи чақалоқ унинг фарзанди бўлмагани сабаб уни олиб кетишдан бош тортгани ва у болалар уйига жойлаштирилгани айтилади.\n“Бизга не жин урди, болаларимизни сотяпмиз?..”\nСақалоқ савдосига оид хабарлар ижтимоий тармоқларни ларзага солди.\n“Қандай қилиб инсон зоти ўз боласини сотиши мумкин, ҳазм қилолмаяпман”, - деб ёзди Facebookдаги "Сирдарё менинг ватаним" гуруҳи файдаланувчиси Нафиса.\n"Бизга не жин урди, болаларимизни сотяпмиз. Болани сотиш учун қандай маҳлуқ бўлиш керак, билолмай қолдим", - деб ёзди тармоқнинг бошқа бир фойдаланувчиси.\nКанадада яшовчи ўзбекистонлик журналист Улуғбек Ашур Facebook саҳифасида боласини сотаётган аёлларнинг ҳаракати учун ҳукумат масъул эканини айтиб чиқди.\n“Ҳамма онани лаънатлаяпти. Тузумчи? Оналик аа болалик учун етарлича шароит яратмаётган ҳукуматчи? Она эҳтимол , тирик сақлаб қолиш ва ўзи ҳам тирик қолиш учун сотаётгандир боласини... Онани оқламокчи эмасман. Лекин уни айбламайман ҳам...”.\nМутахассислар чақалоқ савдосига оналарнинг ижтимоий ҳимояланмагани, турмушга чиқмаган қизларнинг ҳомиладор бўлиб қолиши, фарзанд кўрмаган оилалар томонидан бола асраб олишга эҳтиёж ҳамда чақалоқ савдосининг олдини олишга қаратилган ҳуқуқий асосларнинг заифлиги каби омиллар сабаб бўлаётганини айтишади.\nИжтимоий мавзулардаги чиқишлари билан танилган тошкентлик блогер Ақида Ханум чақалоқ савдосига “маъанавий қашшоқ”лик ҳам сабаб эканини айтади.\n“Маънавий қашшоқлик. Агар одам маънавий қашшоқ бўлмаса, ўз фарзандини миллион долларга ҳам сотмайди. Боласини сотаётган аёллар, ҳар холда очдан ўлмаётгандир. Очарчилик даврида ҳам бизда оналар боласини сотмаган. Европа давлатларида бола қутичалари бор. Боқишга қурби етмаганлар чақалоғини аноним тарзда шу қутичаларга ташлаб кетишади, болага муҳтож боқишга қурби етадиган одамлар асраб олади. Бизда ҳам шундай тизим йўлга қўйилса, мана шунақа холатлар бўлмасмиди? " - дейди Ақида Ханум.\nТошкентлик яна бир блогер Жонибек аёллар ҳомиладорлигини, туққанидан кейин эса, чақалоқни оиласидан яширишга уриниши чақалоқ савдоси омилларидан бири эканини айтади.\nЛекин блогерга кўра, энг катта муаммо болали аёлларнинг ижтимоий муҳофазаланмаганидир.\n“Номуссизликдан қўрқиш бор, доим бўлган. Лекин энг катта муаммо-моддий таъминланмаганлик. Боласини сотаётганларинг кўпчилиги эрсиз аёллар. Эрга тегмасдан ҳомиладор бўлиб қолган, болани боқишга пули йўқ. Шунинг учун ё олдириб ташлайди ёки туғиб, бошқасига сотишга рози бўляпти.”, - дейди Жонибек.\nЧақалоқ савдоси ошмоқда\nЎтган йил декабрида Олий Мажлис Сенати Раиси ва Одам савдосига ва мажбурий меҳнатга қарши курашиш Миллий комиссияси раҳбари Танзила Норбоева ижтимоий муҳтожлик оналарни ўз боласини сотишга мажбур қилаётган асосий омиллардан эканини эътироф этган эди.\nНорбоевага кўра, охирги уч йиллик ҳолатлар таҳлили ўз чақалоғини сотган аёлларнинг 31%и оғир ижтимоий аҳволда эканлиги сабабли ушбу жиноятга қўл ургани кўрсатмоқда.\nЎзбекистонда сўнгги уч йилда чақалоқ савдосидан 114та бола жабр кўрган бўлса, уларнинг 89 фоизи 1 ёшгача бўлган болалардир.\nАёлларнинг 17 фоизи шу иш орқали ҳомиласини яширмоқчи бўлган, 52 фоизи эса, бу ишни моддий манфаатни кўзлаб, амалга оширган.\nШу йил июль ойида Тошкентдаги матбуот брифингида Ўзбекистон Ички ишлар вазирлиги ҳузуридаги Тергов департаменти масъул ходими Наргиза Ҳожибоева сўнгги йилларда одам савдоси билан боғлиқ жиноятлар анча камайгани, бироқ чақалоқлар ва болалар савдосининг улуши сурункали равишда ортиб бораётганини айтганди.\n"2020 йилга келиб одам савдоси билан боғлиқ жиноятлар сони 6 баробарга камайган. Бироқ таҳлиллар ушбу даврда чақалоқлар ва болалар савдоси улуши сурункали равишда ортиб бораётганини кўрсатмоқда.\nҲозирги жиноятлар таҳлилидан айтиб ўтсак, расмий никоҳ орқали оила қурганлар эмас, кўпинча никоҳсиз туғиб қўйган қизлар фарзандларини сотиши ҳолатлари аниқланган. Ҳомиладор бўлиб қолганини ота-онасидан яширади, маҳалла-кўйдан яширади. Бошқа вилоят ёки шаҳарга бориб болани туққач, туғдиришга ёрдам берган воситачилар орқали болани сотиш ҳолатлари кўп", деган Наргиза Ҳожибоева.\nЎзбекистон Жиноят кодексида чақалоқ савдоси бўйича алоҳида банд йўқ.\nБундай жиноятни содир этганларга 5 йилгача қамоқ кўзда тутилган Жиноят кодексининг 135-моддаси (Одам савдоси) қўлланилади.\nОдам савдосига ва мажбурий меҳнатга қарши курашиш миллий комиссияси маълумотига кўра, ўтган йили одам савдоси жинояти билан боғлиқ келиб тушган 710 та мурожаатдан бор-йўғи 94 таси, яъни 13 фоизи бўйича жиноят иши очилган.\nЎзбекистон Давлат статистика қўмитасининг билдиришича, Ўзбекистон мустақилликка эришган 1991 йилдан то шу кунгача бўлган 30 йиллик даврда туғилишлар сони қарийб 16 фоизга ошган.\nСтатистик маълумотларда қайд этилишича, 2020 йилда 841 817 бола туғилган. Қўмита 2021 йилнинг дастлабки олти ойида Ўзбекистонда 390 минг 700 чақалоқ туғилганини қайд этган.


19:32 / 06.06.2013 | bani odam | 14692\nАссалому Алайкум, "шиалар" ҳақида каердан тулик маълумот олсам бўлади?\n«Шийъа» сўзи луғатда, «тарафкаш» маъносини англатади. Ислом оламида эса, ҳазрати Алига тарафкашлик оқибатида кўпчилик мусулмонлардан ажралиб, алоҳида йўл тутган тоифага айтилади.\nАслида шийъа мазҳабининг келиб чиқишига сиёсий ихтилофлар сабаб бўлган.\nУчинчи халифа ҳазрати Усмон розияллоҳу анҳу вафотларидан сўнг келиб чиқ-қан қарама-қаршиликларнинг бир тарафида ҳазрати Али ибн Абу Толиб каррамуллоҳу важҳаҳу бўлдилар.\nУ кишига тарафдор бўлганлардан баъзилари кейинчалик шийъа мазҳабини келтириб чиқардилар.\nҲазрати Алининг ўзлари бу гаплардан бехабар ўтганлар.\nХулоса шуки, шийъачилик аввалдан ўйлаб, режалаштириб тузилган ҳаракат ёки мазҳаб эмас, балки сиёсий тарафкашлик оқибатида мухолиф тарафга зид ўлароқ аста-секин шаклланган бир мазҳабдир.\nТарихчилардан баъзилари бу мазҳабнинг бошланиш даври саҳобалар ўртасида содир бўлган машҳур «Сиффийин» урушига тўғри келади, дейдилар.\nКейинчалик шийъалар кўплаб фирқаларга бўлиниб кетган.\nҲозирги кунда Аҳли сунна вал жамоа мазҳабига муқобил ва яқин саналадиган, энг асосий шийъа мазҳаби «имомия» ёки «исна ашария» деб номланади.\nЯъни, улар ўн икки имомга эътиқод қиладилар, шунинг учун мазкур номни олганлар.\nУларни фиқҳий эътибордан имом Жаъфар Содиқнинг эргашувчилари бўлганлари учун «Жаъфарийлар» ҳам дейилади.\nИмомия мазҳабидаги шийъалар эътиқод қиладиган имомлар қуйдагилар:\n1. Али ибн Аби Толиб, розияллоҳу анҳу.\n2. Ҳасан ибн Али, розияллоҳу анҳумо.\n3. Ҳусайн ибн Али, розияллоҳу анҳумо.\n4. Али Зайнул Обидийн ибн Ҳусайн.\n5. Муҳаммад ал-Боқир ибн Али Зайнул Обидийн.\n6. Жаъфар ас-Содиқ ибн Муҳаммад ал-Боқир.\n7. Мусо ал-Козим ибн Жаъфар ас-Содиқ.\n8. Али Ризо ибн Мусо ал-Козим.\n9. Муҳаммад ал-Жавод ибн Али Ризо.\n10. Али ал-Ҳодий ибн Муҳаммад ал-Жавод.\n11. Ҳасан ал-Аскарий ибн Али ал-Ҳодий.\n12. Муҳаммад ал-Маҳдий ибн Ҳасан ал-Аскарий.\nШийъаларнинг ўн иккинчи имоми, Муҳаммад ал-Маҳдий тўрт ёки саккиз ёшида Сорра ман раъо деган жойда отасининг ҳовлисида бир ғорга ўхшаш жойга кириб кетгану бир куни қайтиб чиқади, деб эътиқод қилинади.\nШунингдек, уларнинг ақийдаси бўйича имомлик ягона диний раҳбарлик бўлиб, у аввалги имомнинг васияти ила кейинги имомга ўтади.\nМисол учун, Пайғамбар алайҳиссалом ўзларидан кейин имомликни ҳазрати Алига васият қилганлар, ўз навбатида, ҳазрати Али, имом Ҳасан ва Ҳусайнга ва ҳоказо.\nШийъа мазҳабидаги мусулмонларнинг эътиқоди бўйича, имом гуноҳлардан пок, тўлиқ илм соҳиби бўлади. Пайғамбардан фарқи ваҳий тушмаслигида, холос. Имомлар мўъжиза соҳиби ҳам бўладилар.\nУлар ҳар куни шом намозидан кейин имом Маҳдий кириб кетган, деб эътиқод қилинадиган ғор оғзига бир уловни олиб бориб, то юлдузлар кўрингунча, имомнинг исмини айтиб чақирадилар, сўнгра эртага қайтиб келамиз, деб тарқалишади.\nУлар имом чиқса, ер юзини адолатга тўлдиради, шийъаларнинг душманларидан ўч олади, деб эътиқод қиладилар.\nИмомия шийъаларининг энг машҳур ақийдаларидан бири «тақияя» дир. Яъни, бу–инсон ўзини сақлаш учун баъзи ҳийла ва алдовларни ишлатиши мумкин, деган гап.\nИмомия мазҳабидагилар ҳузурида «та-қийя» диннинг аслидан ҳисобланади, ким унга амал қилмаса, намоз ўқимаган билан баробар бўлади. Ким уни тарк қилса, диндан чиқади.\nБу гапларига ўзларининг бешинчи имомлари Жаъфар Содиқнинг:\n«Тақияя менинг ва оталаримнинг дини, кимнинг тақияяси бўлмаса, иймони ҳам йўқдир», деган гапини далил қилиб келтирадилар.\nИмомия шийъаларини машҳур қилган сабаблардан бири «мутъа» никоҳидир. Яъни, луғатдаги маъноси мазза қилиш учун уйланиш.\nБир аёл билан келишиб, ҳаққини бериб, маълум муддат, кун ёки соатга никоҳ қилиб олиш. Улар мутъа никоҳини энг яхши ибодат, қурбат ҳосил қилишнинг афзал йўли, деб эътиқод қиладилар.\nШийъалардан мутаассиблари кўпчилик саҳобаларни, айниқса, уч халифа: Абу Бакр Сиддиқ, Умари Одил ва Усмон Зуннурайнларни лаънатлашади. Уч халифа зулм билан Алидан халифаликни тортиб олишган, деб айблашади. Улар, шунингдек, Ойша онамизни ҳам сўкадилар.\nШундан келиб чиқиб, улар ҳазрати Алидан бошқа саҳобалар ривоят қилган ҳадисларни қабул қилмайдилар.\nБаъзи муболағага кетган шийъа тоифалари фаришта Жаброил алайҳиссаломни ҳам сўкадилар. Улар у зотни ваҳийни адашиб Алига эмас, Муҳаммадга олиб тушган, деб айблайдилар.\nШийъаларнинг ўзларига хос байрамлари бор. Улардан бири «Ғадийр ҳайити».\nУ зулҳижжа ойининг 18-куни нишонланади ва катта ҳайит, деб номланади.\nУларниннг эътиқоди бўйича бу ҳайит қурбон ва рамазон байрамларидан ҳам улуғ ҳисобланади. Шийъаларнинг айтишларича, худди шу куни пайғамбар алайҳиссалом ҳазрати Алига халифаликни васият қилган эмишлар.\nМуҳаррам ойининг биринчи ўн куни шийъалар учун мотам кунлари ҳисобланади. Улар ўша кунлари Имом Ҳасан, Имом Ҳусайн ва бошқаларга мотам тутадилар.\nУлардан баъзи бир ҳаддидан ошган тоифадагиларининг эътиқодлари бўйича ўша кунлари ким ўзини кўпроқ қийнаса, шунча кўп савоб олади.\nИмомия шийъаларининг Аҳли сунна вал жамоа мазҳабига нисбатан энг катта ақийдавий хилофларидан бири у дунёда мўминлар Аллоҳнинг жамолини кўрмайдилар, деб эътиқод қилишларидир.\nФиқҳ бўйича ҳам бир қанча ихтилофли масалалар бор.\nБаъзи мисоллар келтирадиган бўлсак, шийъалар таҳорат қилганларида, оёқларини ювмайдилар. Балки, оёқларига масҳ тортадилар.\nШунингдек, пешин ва аср ҳамда шом ва Хуфтон намозларини қўшиб ўқийдилар.\nИмом йўқолгани сабабли имомликка муносиб шахс йўқлигидан жамоат намозини ўқимайдилар ва ҳоказо.\nИмомия шийъаларининг асосий маркази Эрондир. Тарихчилар бунинг асл сабаби Имом Ҳусайн розияллоҳу анҳунинг Эрондан уйланишлари бўлган, дейдилар.\nШу туфайли сиёсий жанжалларда эронликлар Имом Ҳусайн тарафини оладилар ва у кишини келиб, ўзларига раҳбарлик қилишга чорлашади.\nИмом Ҳусайн шу чақириққа биноан келаётиб, Карбалода шаҳид бўладилар.\nШунингдек, имомия шийъалари Ироқ, Қувайт, Покистон ва Ливанда сезиларли даражада тарқалганлар.\nСобиқ Совет Иттифоқини назарда тутадиган бўлсак, Озарбайжон аҳолисининг кўпчилиги шийъадир. Шунингдек, Шимолий Қофқознинг Озарбайжон чегарасига яқин жойларида яшайдиган аҳоли ҳам шийъалардир.\nБизнинг Ўзбекистонда Самарқанд ва Бухорода ота-боболари қадимда Эрондан келиб қолган шийъа мазҳабига мансуб кишилар яшашади.\nУларнинг маҳаллий аҳолиси асли Эрондан бўлгани учун эронийлар ҳам деб атайдилар.\nҲозирги кунда ўзларининг масжидлари бор, баъзи китобларини ҳам чоп этдилар.\nОхирги пайтларда сунний ва шийъий мазҳаблари орасида яқинлашиш ишлари бўйича фаолият олиб борилмоқда.\nҲар мазҳаб ўзининг таълимотларини тутиши билан ўзгани ҳурмат қилиш ва муштарак манфаатлар йўлида ҳамкорлик қи-лиш ҳаракатлари йўлга қўйилмоқда.\nЭронда «Исломий мазҳабларни яқинлаштириш» деб аталган катта муассаса иш-лаб турибди. Ҳар йили илмий анжуманлар ўтказилмоқда.\nҲозирги пайтда имомий шийъалар билан аҳли сунналар орасида муносабатларни яхшилашга ҳаракатлар бўлиб турибди. Саҳобаларни сўкмаслик, бир-бирини ёмонламаслик, ҳар ким ўз мазҳабини ушлаган ҳолида иттифоқ қилинган масалаларда ҳамкорлик қилиш каби бир қанча ишларга келишилди. Имомия мазҳабидаги шийҳаларни кофир дейилмайди. Сизларга улар ҳақида гап гапирган одам ошириб юборибди. Сизлар имом бўлсангиз, бирга намоз ўқисангиз бўлади. Аммо эҳтиёт бўлиш ва уларнинг мазҳабига ўтиб кетмаслик лозим.\nhttp://www. islom. uz/savollar/smf/indеx. php? topic=16488. 0\nМеърож кечаси қачон?\nЖимо вақтида аврат жойларига қараманг\nЭр ва хотин жаннатда бир бирини танишадими?\nОхиратни ким бориб кўрибди деганлар\nҒийбат ила ибрат\nРух ва фолбинлар\nТонги ва тунги зикр вақти\nИйсо алайҳиссаломнинг "Масийҳ" деб аталишлари ҳақида


Фарғона вилоятида 12 та янги хорижий корхона ишга тушди - Darakchi\nФарғона вилоятида 12 та янги хорижий корхона ишга тушди\nЖАМИЯТ 15.07.2014, 12:08\nФарғона вилоятида хорижий инвесторлар иштирокидаги 127 корхона фаолият кўрсатмоқда. Жорий йилнинг биринчи чорагида 12 янги хорижий корхона ташкил этилиб, 1 минг 100 дан зиёд янги иш ўринлари яратилди, дея хабар беради ЎзА.\nДанғара туманида юздан зиёд корхона фаолият кўрсатмоқда. Жорий йилнинг биринчи ярмида ушбу корхоналар томонидан 103 миллион долларлик маҳсулот экспорт қилинди.\nИп-калава ишлаб чиқаришга ихтисослашган “Музаффар ТЕХ” Ўзбекистон-Буюк Британия қўшма корхонасида 2013 йилда 7 минг тонна ип-калава ишлаб чиқарилиб, 828 минг долларлик маҳсулот экспорт қилинди. Жорий йилда экспорт ҳажмини 1 миллион долларга етказиш ражалаштирилган.\n“Вентус Альянс плюс” масъулияти чекланган жамияти томонидан ишлаб чиқарилаётган қуруқ мевага Европанинг ўндан зиёд мамлакатларидан буюртмалар келиб тушаётгани диққатга сазовор. Жорий йилнинг ўтган даврида корхона ёрлиғи туширилган 24 миллион долларлик маҳсулот экспорт қилинди.\nАндижонда Шакиранинг қўшиғига ўйнаб, бадантарбия қилган ўқитувчилар бўйича ХТВ муносабат билдирди\n2023 йилгача Ўзбекистоннинг 4 та вилоятида қуёш фотоэлектр станцияси қурилади\nДавлат идораларида очиқлик сиёсатини бузганлик учун жавобгарлик белгиланиши мумкин


13:15 08.08.2019 (Янгиланган 13:16 08.08.2019) Ҳавола олиш\nРоссия компаниялари Фарғона вилояти ҳокимлиги билан 100 миллион долларлик 60 тадан ортиқ лойиҳа бўйича иш олиб бормоқда.\nТОШКЕНТ, 8 авг – Sputnik. Россия компаниялари Фарғона вилояти ҳокимлиги билан 100 миллион долларлик 60 тадан ортиқ лойиҳа бўйича иш олиб бормоқда. Бу ҳақда РИА Новости вилоят ҳоким ўринбосари Мухсинхўжа Абдураҳмоновга асосан хабар қилди.\nКуни кеча Фарғонада Халқаро инвестиция форуми очилди. Унда 27 давлатда 100 га яқин бизнес вакиллари қатнашмоқда.\n“Ҳозирги вақтда Россия компаниялари билан умумий қиймати 100 миллион долларлик 64 та лойиҳа бўйича иш олиб бормоқдамиз”, - деди Абдураҳмонов.\nАбдураҳмоновнинг сўзларига кўра, Фарғона вилояти корхоналари Бошқирдистон, Перм қитъаси, Вологда ва Оренбург вилояти компаниялари билан яқин ҳамкорлик олиб борилмоқда. Хусусан, Оренбург компаниялари вилоятда 55 миллион долларлик парандачилик кластерини очишни режалаштирмоқда.\nШунингдек, истиқболли рўйхатга тўқимачилик, электротехника саноати ва қишлоқ хўжалик маҳсулотларни қайта ишлаш лойиҳалар киритилган.


Канте: Энди бизга қийин бўлади\n7 август, 2017, 17:10\nАнглиянинг “Челси” клуби ярим ҳимоячиси Нголо Канте Англия Суперкубоги доирасида “Арсенал”га қарши ўтказилган баҳсдан сўнг, лондонликларнинг чемпионлик титклини сақлаб қолиши қийин бўлишини таъкидлади.\n– Ўйлашимча, биз яхши ўйин намойиш этдик. Ҳисобни очдик ва ғалабага яқинроқ эдик. Аммо, Педронинг четлатилишидан сўнг бизга қийинроқ бўлди. Якунда пенильтилар сериясида эса улар ғалаб қозонишди.\nЧемпионликни сақлаб қолиш қийин бўлади, чунки жамоалар сезиларди даражада кучайишди. Бу эса вазифани қийинлаштиради. Мавсум кейинги ҳафтадан бошланади ва биз бунга тайёр туришимиз керак, – дейди франциялик футболчи клуб расмий сайтига берган интервьюсида.


15 май - Халқаро оила куни. ОҚ ОЛТИН ОВУЛИДАГИ ИБPАТЛИ ОИЛА - AmuNews.uz - энг сўнгги янгиликлар\nҲар қандай оила жамият пойдевори саналади. Давлатимиз тараққиёти эса унда яшаётган оилалар мустаҳкамлигига боглиқ. Оила барқарор бўлса жамият равнақ топаверади.\nОқ олтин овулида ҳам элга ибрат бўлгулик оилалар талайгина. Ўрозовлар оиласи маҳалладошлар ўртасида ҳурматга сазовор оилалардан. Хонадон соҳиби Шариф Ўрозов 30 йилдирки, турмуш ўртоғи Моҳим Холменова билан биргаликда аҳил-иноқликда яшаб келишмоқда. Улар 4 нафар фарзандни камолга келтириб, эл корига ярайдиган инсонлар килиб тарбиялашди. Айни пайтда улар бобо ва буви бўлиб, 5 нафар неварани вояга етказишмоқда.\nОила таянчи Шарифжон 20 йилдан бери Кўнғирот минтақавий темир йўл ўзагидаги Қораўзак станциясида навбатчи бўлиб ишлайди. Моҳим эса уй юмушлари билан бирга тадбиркорлик ҳам қилади. Катта қизи Азиза ҳозирда 2 фарзанднинг онаси, 9-МТМда тарбиячи булиб ишлайди. Намунали келин, ишчан ходим саналади. Ўғли Фаррух отаси ёнида станцияда юкларни қабул қилиб олувчи бўлиб ишласа, кичик ўғли Ислом Нукус Давлат университетининг геодезия факультетида сиртдан таҳсил олиш билан биргаликда Қоратовдаги хусусий завод экскаваторчи бўлиб ишлайди. Кичик қиз Адиба олий ўқув юртига тайёргарлик кўраётир.\nМоҳимнинг келинлари ўзидай ишбилармон, чаққон чиқишди. Катта келини Яйра маҳаллада донғи чиққан чевар, қўли гул тикувчи, кичик келини Шоҳида ҳам эпчилгина, одобли ва уддабуррон келин. У фарзанд тарбиясига қараш билан бирга оила аъзолари кўмагида эрта баҳорданоқ томорқадан мўл-кўл неъматлар етиштиришга, гуллар парвариши-ю, пазандаликка қизиқади ва бунинг уддасидан чиқади. Хуллас, бу оилада ҳар ким ўз юмушини билиб-билиб қилаверади. Меҳнат қилишдан чўчишмайди. Шу боис меҳнатига яраша даромад ҳам уларнинг орқасидан эргашаверади.\nОиладагилар бири бирига меҳрибон, кўмакдош бўлса, кўнгиллар хотиржам бўлиб, хонадон обод масканига айланаверади. Ўзаро ҳурмат, меҳр-оқибат, бир-бировга ғамхўрлик, меҳнатсеварлик бор жойга барака ҳам ёғилаверади. Истагимиз, элимизда ана шундай мустаҳкам, обод хонадонлар кўпаяверсин.\nЗиёда Сададдинова, Оқ олтин ОФЙ раиси ўринбосари.


«Полкушка» уйларини бузиш тўғрисида қарор қабул қилинмаган — Тошкент ҳокимияти – Газета.uz\nФото: Тошкент ҳокимияти\nТошкент ҳокимияти «Лолазор» («Полкушка») маҳалласидаги уч қаватли уйларни бузиш тўғрисида қарор қабул қилинмагани, инвесторларга эса икки қаватли уйларни бузиш таклиф этилганини маълум қилди.\nLotinchada 13 феврал 2019, 09:41 Жамият\n«Лолазор» маҳалласи ҳудудида жойлашган 3 қаватли турар-жойларни бузиш ва ўрнига кўп қаватли турар-жойларни қуриш учун Тошкент шаҳри ҳамда Миробод тумани ҳокимлиги томонидан тадбиркорларга бериш тўғрисида ҳеч қандай қарор қабул қилинмаган. Бу ҳақда сешанба куни пойтахт ҳокимияти расман маълум қилди.\n«Газета.uz аввалроқ маҳалла аҳолиси билан учрашувда қурилиш ташкилоти уйларни бузиш ҳамда бу ерда янги турар жойлар қуриш режаси ҳақида маълум қилингани тўғрисида хабар берган эди.\n«Лолазор» маҳалласидаги уч қаватли уй.\nҲокимият ўз хабарида шаҳар маъмурияти ҳузурида ўтказилаётган «Инвестор куни» тадбири доирасида тадбиркорлар томонидан мазкур ҳудуднинг ички қисмида жойлашган 2 қаватли, тарихий аҳамиятга эга бўлмаган 27/3, 27/3а, 27/3б, 27/3 В, 27/4-сонли уйларни бузиш ва ўрнига янги турар-жой комплекси қуриш таклифи билдирилганини таъкидлаб ўтди.\n«Лолазор» маҳалласидаги икки қаватли уй.\nЭҳтимолий қурувчи ташкилот тақдим этган лойиҳада эса бешта эмас, балки кўпроқ икки қаватли уйларни бузиш кўзда тутилганини кўриш мумкин эди.\nАҳолига кўрсатилган лойиҳа.\n«Кўп қаватли турар-жойларни бузиш бўйича қарор қилиш ушбу уйларда яшовчи аҳолининг тўлиқ розилиги олинганидан сўнггина амалга оширилади ва ушбу масалада фуқароларимиз қонуний ҳуқуқлари тўлиқ кафолатланади», — дея ишонч билдириб ўтди ҳокимият.\nҚайд этиш жоизки, Миробод ҳокимияти ўзининг шанба кунги баёнотида маҳалладаги уйларни «пойтахт ҳуснига тушган доғ» деб атаган эди.


4 сентябрь куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\n4 сентябрь куни Ўзбекистонда кутилаётган об-ҳаво маълумоти\n03 сентябрь 2019, 12:05\nРеспублика Гидрометеорология марказининг хабар беришича, 4 сентябрь куни пойтахтимиз Тошкент шаҳрида ҳаво ўзгариб туради, бироз ёмғир ёғиши мумкин. Шамол ғарбдан 7-12 м/с тезликда эсади. Ҳарорат кечаси 15-17 даража илиқ, кундузи 24-26 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 22-27 даража иссиқ бўлади.\nБухоро ва Навоий вилоятида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 25-30 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, баъзи жойларда бироз ёмғир ёғиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 23-28 даража иссиқ бўлади.\nҚашқадарё ва Сурхондарё вилоятида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 28-33 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 23-28 даража иссиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёмғир ёғиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 8-13 даража, кундузи 15-20 даража илиқ бўлади.\nТеглар: 4 сентябрь Ўзбекистон об-ҳаво\nЯнгиликлар » Ўзбекистон » 4 сентябрь куни Ўзбекистонда кутилаётган об-ҳаво маълумоти\n12:30 1 сентябрь куни Ўзбекистонда кутилаётган об-ҳаво маълумоти\n15:40 14 август кунги об-ҳаво маълумоти. Тошкентда ёмғир ёғиши мумкин\n17:30 3 июль куни Ўзбекистонда кутилаётган об-ҳаво маълумоти\n15:56 18 май куни Ўзбекистонда кутилаётган об-ҳаво маълумоти


Инглизлар фикри: Ўзбекистонга ташриф буюриш учун 10та энг қизиқ сабаб (видео) – mulkdor.com\nИнглизлар фикри: Ўзбекистонга ташриф буюриш учун 10та энг қизиқ сабаб (видео)\n01. Турли маданиятлар бир қозон ичида қайнаган, Буюк Ипак йўли мамлакати. Милоддан олдинги 138 йилда Хитой ташқи дунё билан савдо қилиш учун ўз чегараларини очади. Карвонлар Бухоро Самарқанд ва Хива орқали Форс кўрфази ва Европа мамлакатларига йўл олади. Ўзбекистон орқали ўтак экан улар бу ерга янги маданият, дин ва ҳунарлар олиб келган. Бу ерда ушбу буюк маданий алмашувинининг изларини ҳалигача кўриш мумкин. Масалан, форсий услубда қурилган гумбазлар ёки хитойча ипак матолар тўқиш услублари.\n02. ЮНЕСКОнинг дунё маданий меъроси рўйхатига киритилган шаҳарни томоша қилиш. Ана шундай ҳайратомуз шаҳарлардан бири Самарқанд ва у ердаги Регистон майдони. Шунингдек, Гўр Амир ва Шохи Зинда мақбаралари ҳамда Улуғбек расадхонаси ҳам томшага лойиқ.\n03. Бухоро сизни ўтмишга қайтаради. 13 асрда бухоро Марказий Осиёнинг муҳим савдо, дин ва илм маркази бўлган. Бугунги кунда ҳам ўша замоннинг ажойиб бозорлари, шаҳар кўчалари масжид ва миноралари сақланиб қолган. Бу ерда сиз ҳақиқий ўтмиш билан завқланишингиз мумкин. 04. Тошкентда Совет меъморчилигини “татиб” кўринг. Пойтахт шаҳар бир томондан кенг йўллар, миллий қаҳрамон Амир Темур ҳайкали Совет Иттифоқи услубида қурилган давлат, мактаб ва меҳмонхона бинолардан иборат бўлса, иккинчи томондан Чорсу бозори ва унинг атрофидаги “эски шаҳар”. Тошкент метросининг ҳар бир бекати – ўзига хос такрорланмас услубда безатилган. 05. Ўзбекистонда бир жойдан иккинчи жойга бориш жуда осон. Марказий Осиёнинг биринчи тезюрар поезди сизни 3 соатдан кам вақт ичида Буюк Ипак йўлининг керакли шаҳрига олиб боради. Нархи ҳам қиммат эмас.\n06. Ҳунарманчилик маҳсулотларига тўлиб-тошган. Ўзбекистон харидорлар учун ҳақиқий жаннат бўлиши мумкин. Бу ерда картиналар, сопол идишлар, гиламлар, қуритилган мевалар – умуман сиз сотиб олишни истаган нарсалар жуда кўп. Ипак газламаларнинг исталган рангидан топиш мумкин. Асосийси, ушбу маҳсулотларнинг барчаси – қўлда ишланган ва ўзининг такрорланмас безагига эга.\n07. Ҳаммадан биринчи бўлинг. Ҳозирча бу ерда чет эллик сайёҳлар кўп эмас. Бу сизга барча қизиқ жойларни эркин томоша қилиш имконини беради. Ўзбеклар жуда хушмуомала халқ. Уларнинг аксарияти инглиз тилини билмаса-да, сизнинг Ўзбекистон ҳақидаги фикрингиз билан қизиқади. Суҳбатга тайёр бўлинг.\n08. Ўзбекистонда фақат масжид ва мақбаралар мамлакати эмас. Бу ернинг табиати тоғ, чўл ва ўрмонларга бой. Тунни кўчманчилар ўтовида ўтказиш мумкин, тоғларга сайлга чиқиш мумкин.\n09. Инстаграмингиздан ҳамманинг “оғзи очилиб” қолади…. Ўзбекистоннинг катта қисми идеал фотосурат деса бўлади: Регистон майдони, рангба-ранг ўзбек миллий кийимлари, чиройли кўк гумбазли масжидлар. Сиз у ерга борсангиз, инстаграммингизда, албатта, бир неча оғиз очилиб қоладиган суратлар пайдо бўлади.


Тошкентда Халқаро молия-банк форуми бошланди - Халқ сўзи\n00:30 29 Март 2019 Жамият\nПойтахтимизда “МДҲнинг молиявий бозорлари: янги имкониятлар” мавзуидаги халқаро молия-банк форумининг биринчи кунидаги тадбирлар бўлиб ўтди.\nЎзбекистон Республикаси Марказий банки бошқаруви раиси Мамаризо Нурмуратов, МДҲ Ижроия қўмитаси раиси — ижрочи котиби Сергей Лебедев, Европа тикланиш ва тараққиёт банкининг Ўзбекистондаги ваколатхонаси раҳбари Алкис Дракинос ҳамда бошқалар мамлакатимиз ва дунё молия-банк муассасаларининг ўзаро ҳамкорлик алоқалари давлатларнинг иқтисодий ўсишида муҳим аҳамият касб этиши ҳамда ўтказилаётган мазкур форум бундай манфаатли муносабатларни янада мустаҳкамлашга хизмат қилишини таъкидлади.\n— Давлатимиз раҳбари Шавкат Мирзиёевнинг 2019 йил 14 январдаги “Давлат активларини бошқариш, монополияга қарши курашишни тартибга солиш тизимини ва капитал бозорини тубдан такомиллаштириш чора-тадбирлари тўғрисида”ги Фармони ижроси юзасидан ташкил этилган агентлигимиз қисқа муддатда сезиларли натижаларга эришмоқда, — деди Ўзбекистон Республикаси Капитал бозорини ривожлантириш агентлиги директорининг биринчи ўринбосари Асқар Обидов. — Жумладан, Ўзбекистоннинг суверен рейтингга эга бўлгани, халқаро бозорда мамлакатимизда ишлаб чиқарилган қимматли қоғозларни айирбошлаш ишлари бошлангани яхши имконият бўлиб, бу капитал бозор иштирокчилари учун яна бир қулайликдир. Форумда “Ўзбекистонда капитал бозорини ривожлантириш” мавзуидаги маърузамда агентлик фаолияти, мақсад ва вазифалари билан иштирокчиларни батафсил таништирдим.\nФорумда сўзга чиққанлар молия-банк секторларининг бугунги ҳолати ҳамда истиқболи, рақамли технологияларнинг ривожланишида молия соҳасининг ўрни ҳақида сўз юритди.\n— Иқтисодий ислоҳотлар мамлакат ривожланиши ва иқтисодий барқарорлигини таъминлашнинг муҳим омили ҳисобланади, — деди Россия Федерацияси Марказий банки раисининг биринчи ўринбосари Ксения Юдаева. — Шу сабабли интеграция орқали биз энг яхши иқтисодий натижаларга эришишимиз мумкин. Аввало, интеграция ҳамда бошқа молиявий жараёнлар учун макрооиқтисодий шароит ва молиявий барқарорлик талаб этилади. Бу каби барқарорлик бўлмаса, мамлакатда инвестициявий имкониятлар ривожланмайди.\nФорумда экспертларнинг илғор тажрибалари билан ўртоқлашиш ҳамда алоҳида соҳалар ва молия бозорининг турли сектор вакиллари ўртасида музокаралар, ўзаро манфаатли учрашувлар бўлиб ўтди.\nФорум доирасида суғурта соҳасида “Олтин соябон” жамоатчилик мукофотини топшириш маросимини ўтказиш ва иштирокчиларнинг Самарқандга саёҳати режалаштирилмоқда.\nФорумда Ўзбекистон Республикаси Бош вазирининг ўринбосари, молия вазири Ж. Қўчқоров сўзга чиқди.


Ўққа тутиш тахминларга кўра Голан тепалигидан амалга оширилган, бир нечта ракеталарни уриб туширишга муваффақ бўлинган. Оқибатда учта ҳарбий хизматчи ҳалок бўлган, бир нафари жароҳатланган.\nТОШКЕНТ, 18 ноя — Sputnik. Исроил мудофаа армияси суриялик ҳарбийлар ва "Ал-қудс" махсус отряд кучларига зарба берди, дейилади унинг Твиттердаги баёнотида.\nСал аввл Суриянинг САНА агентлиги Араб Республикасининг Ҳаводан ҳужумга қарши мудофаа тизимлари Дамашқ осмони узра исроил авиазарбаларини қайтараётгани ҳақида хабар берган эди.\nИсроилликлар баёнотига кўра, бу сурияликлар томонидан иккита давлатни ажратувчи "Альфа" линиялари яқинида қўлбола портловчи қурилмалар ўрнатилишига исроилликларнинг жавобидир.\nСурия ва Исроил ўртасида дипломатик алоқалар мавжуд эмас, иккала давлат ташкил топганидан буён улар уруш ҳолатида. Хусусан, Голан тепаликлари мақоми туфайли улар ўртасида кўп йиллардан буён ҳудудий баҳс масаласи мавжуд.\nИсроил ҳарбийлари Суриядаги объектлар бўйлаб биринчи бор зарба бераётгани йўқ. Улар ўзларининг ушбу ҳаракатини замонавий қурилмаларни душман қўлига тушишига йўл қўймаслик билан изоҳлаб келишади. Гап биринчи галда минтақадаги Теҳрон томонидан назорат қилиниб, Башар Асад томонида жанг қилиб келаётган "Хизбуллоҳ" ливан ҳаракати ҳақида бормоқда.\n"Ал-Қудс" — Эрон Ислом инқилоби соқчилари корпуси олий бўлинмаси бўлиб, ушбу бўлинма Эрондан ташқаридаги операциялар учун жавоб беради.


Ўзбекистон бош прокуратураси Қирғизистондан Руминяга кўчирилган 439 ўзбекистонлик қочқинлар орасида террорчилар борлиги ва улар дунёнинг бошқа нуқталарида ҳам террор ҳаракатларини амалга ошириш мумкинлигини таъкидлади.\n19 апрел 2021, Тошкент вақти: 05:57\n“Улар орасида Андижондаги ҳуқуқ тартибот муассасалари, ҳарбий қисм ва турмага ҳужум қилган террорчи ва жиноятчилар бўлган”, - деди Ўзбекистон бош прокуратураси матбуот хизмати бошлиғи Светлана Ортиқова.\nБМТ оммавий қирғин деб атаган Андижон воқеаларидан кейин юзлаб ўзбекистонликлар Қирғизистонга қочқиб ўтган эди. БМТнинг қочқинлар масалаи бўйича олий комиссарлиги улардан 439 нафарини қочқинлар сифатида Руминияга кўчирган эди.\nБош прокуратура баёнотида айтилишича, Андижон воқеаларида исёнчилар қўлга киритган қурол аслахаларнинг бир қисми ҳали топилмагани ва улардан фойдаланган бандитлар янги террор хужамларини амалга ошири мумкин.\n“Тергов маълумотларига кўра, бандитлар қўлга киритган қуро-аслаҳаларнинг асосий қисми қайтарилган бўлса ҳам, 26та автомат, 50та пистолет, учта пулемёт, 106та граната, 47та штик-пичоқ ва мингга яқин ўқ ҳамон қидирилмоқда. Баъзи ғарб мамлакатлари ва халқаро ташкилотлари зўр бериб ҳимоя қилаётган ва Андижондаги каби, қўштирноқ ичида, тинч намойишнинг бир нечтасига етарлик аслаҳа билан қуролланган тинч қочқинлар нафақат Марказий Осиё, балки жаҳоннинг бошқа нуқталарида ҳам террор ҳаракатларини амалга оширмаслигига кафолат йўқ”, - деди жумладан Ортиқова.\nЎзбекистон бош прокуратураси, шунингдек, Қирғизистонда ҳисбда қолаётган 15 ўзбекистонлик қочқинни қайтариш борасидаги чақирувини яна бир марта такрорлади.


'Исломни танқид қилган инсон фахрий дипломга лойиқми?' - BBC News O'zbek\nБрэндис университетининг аёллар ҳуқуқлари фаоли ва Ислом дини танқидчисига фахрий диплом бермаслик қарори анъанадор матбуот нашрларида кескин танқидларга сабаб бўлди.\nХолландия парламенти собиқ аъзоси Аяан Ҳирсий Али олийгоҳ фахрий дипломини 18 майда қабул қилиб олиши лозим эди. Бироқ, баъзи факултетлар ва талаблар эътирози университет президенти Фред Лоуренснинг қарорини ўзгартиришга етаклаган.\nАссошиэйтед Пресс мухбирининг ёзишича, асли Сомалида таваллуд топган Аяан Ҳирсий Али "қаттиққўл мусулмон оиласида вояга етган. Бироқ, ички урушлар, хатна, калтаклар ва мажбурий никоҳдан омон қолган Аяан 30 ёшларида динидан воз кечган".\nШу йўсин у Ғарбда диний босимларга дуч келган аёлларга кўмак берувчи жамғарма тузиш ишларини давом эттиради. Баъзида эса, Али хоним болалигида эътиқод қилган динига нисбатан ўта қўпол сўзларни қўллайди.\n2007 йил журналига гапираркан, у Ислом мағлуб этилиши кераклигини айтган: "Ўйлашимча, биз Ислом билан урушга кирганмиз. Ва урушда ўрта йўл йўқдир".\nХоним Алининг Брэндис университети битириш маросимида кўриниш беришини истамаётганлар айни шунга ўхшаш хитобларини мисол қилиб келтиришади.\nУлар "унинг ўтмишдаги изоҳларига кўз юмиб бўлмаслиги ва бу университет қадриятларига зид" тушишини таъкидлайдилар.\nАммо, охир-оқибат Фред Лоуренс томонидан олинган қарор анъанадор шарҳловчиларнинг кескин танқидларига сабаб бўлди.\nШарҳловчилардан бири жаноб Лоуренснинг қилган ишини куракда турмайдиган дея таърифлайди.\nЯна бир мақола муаллифи эса, мавжуд баҳсни Брэндис университетининг 2006 йил Исроил борасида танқидий фикрлар билдирган дарматург Тоний Кушнерга фахрий диплом бериш борасидаги қарорига қиёслайди.\nУ ўша пайтда Брэндис университети президенти сифатида фаолият қилган Иегуда Рейнхарддан иқтибос келтиради: "Университет фахрий дипломи учун номзодларни уларнинг сиёсий қарашларига қараб танламайди".\nЖорж Мейсон университети профессори Дэвид Бернштейн эса, "Вашингтон Пост"га ёзаркан, ушбу баҳсу мунозара ортида турлича омиллар тургани хусусида гапиради.\n"Али хоним Исломни кўр-кўрона қоралайди ва у динни куч билан бостириш истагини баён қилади. У фахрий диплом учун уни танлаш нотўғри қарор бўлган. (Гарчи, у бошқа жиҳатлари билан бунга муносиб бўлса-да)", деб ёзади.\n"Битириш маросими жамоанинг бошини бир жойга қовуштириши керак. Баъзи талабалар, айни бу мисолда, келиб чиқиши мусулмон бўлганлар университет ўзларини беҳурмат қилаётган ҳис қилишларига йўл қўйилмаслиги лозим", дейди Жорж Мейсон университети профессори.\nСиз нима дейсиз? Университет фахрий дипломи беришда инсонларнинг диний ва сиёсий қарашлари ҳисобга олиниши керакми?


10:03 09 Июл 2020\n09:05 18.05.2019 Ҳавола олиш\nСамарқанд вилоят ОИТСга қарши курашиш маркази бош врачи, тиббиёт фанлари номзоди Паҳлавон Садинов фикрича, меҳнат мигрантлари қайтиб келгач, ўз ҳудудида чуқурлаштирилган тиббий кўрикдан ўтиши лозим\nТОШКЕНТ, 18 май - Sputnik. Меҳнат мигрантлари ўртасида ОИТС (СПИД) касаллиги аниқланиши ҳамон юқорилигича қолмоқда, деб хабар қилади "Зарафшон" нашри.\nСамарқанд шаҳрида вилоятда ОИТС инфекцияси бўйича эпидемик ҳолат ва унинг тарқалишига қарши курашиш борасида олиб борилаётган ишлар ҳамда бу саъй-ҳаракатларни янада кучайтириш масалалари бўйича йиғилиш ўтказилган.\nТадбирда тегишли тиббиёт муассасалари ходимлари билан бирга барча шаҳар ва туман ҳокимларининг ёшлар масалалари бўйича ўринбосарлари, ички ишлар тизими ходимлари, маҳалла фаоллари иштирок этди.\nВилоят ОИТСга қарши курашиш маркази бош врачи, тиббиёт фанлари номзоди Паҳлавон Садинов фикрича, меҳнат мигрантлари қайтиб келгач, ўз ҳудудида чуқурлаштирилган тиббий кўрикдан ўтиши лозим.\n"Афсуски, ушбу кўриклар баъзида номига ўтказилмоқда, гарчи жамоат ташкилотлари орасида бу масалага масъуллар бўлса-да, эътиборсизлик билан қараш ҳолатлари учраётир. Ўз вақтида аниқланмаган ОИТС инфекцияси эса нафақат ўша инсон ҳаётига, балки жамиятга ҳам хавф туғдиради, яъни у касалликни тарқатишда давом этади. Ўз вақтида муолажа олмагач уни даволаш ҳам қийин кечади. Касаллик кўпроқ жинсий йўл билан юқмоқда. ОИТСга чалинганларнинг катта қисми меҳнатга лаёқатли, яъни 30-39 ёшдаги кишилар саналади. Шунингдек, улар орасида 18 ёшгача бўлган вояга етмаганлар ҳам бор", - деган Садинов.


Ҳаж зиёрати нархи қанча? – Davronbek's blog\nPosted on December 28, 2017 January 29, 2018 AuthorDavronbekLeave a comment\nБугун «Дўмбиробод» масжидининг расмий имоми Шермурод Тоғай домла ўзбекистонлик зиёратчилар учун Ҳаж нархи 45 млн. сўм бўлганлиги ҳақида хабар берди. У бу хабарни изоҳларкан, Ўзбекистонда валюта бозорининг эркинлаштирилиши оқибатида бозор ва давлат курслари бир хил бўлгани учун сўмда Ҳаж нархи ошиб кетганини баён қилди.\n45 000 000 сўм бугунги курс билан 5541 АҚШ долларини ташкил этади.\nШу муносабат билан қўшниларимиздаги Ҳаж ва Умра нархлари билан қизиқиб кўрдим.\nҚирғизистонда Ҳаж ишлари билан муфтият шуғулланади. Ҳажга борувчилар аввало муфтият сайтидан онлайн навбатга ёзиладилар. Онлайн навбат барча учун очиқдир\nШунингдек, ҳожилар учун қулайлик мақсадида «Ажилик-2017» Андроид дастури ҳам ишлаб чиқилган.\n2017 йили Қирғизистон учун 4585 квота ажратилган (Қирғизистон аҳолиси: 6,1 миллион киши). Муфтият ҳар йили Ҳаж нархини расман эълон қилади. 2017 йили Ҳаж нархи 2760 АҚШ доллари деб эълон қилинган. 2016 йили 2600 АҚШ доллари бўлган.\nҚирғизистонда Умра зиёрати билан турфирмалар шуғулланади. Уларнинг нархи шароитига ва сафар муддатига кўра, 1300 доллардан 1700 долларгача (Рамазон ойида 30 кун).\nҚозоғистон учун 2017 йили Ҳаж учун 2500 квота ажратилган (Қозоғистон аҳолиси 18 миллион киши).\nҚозоғистонда Ҳаж ва Умра сафари билан турфирмалар шуғулланади. Ҳаж зиёрати нархи: 3800 доллар (эконом-пакет), 4200 доллар (стандарт-пакет), 5500 доллар (люкс-пакет).\nУмра зиёрати нархи шароит ва сафар муддатига кўра, 1150 доллардан 2000 долларгача.\nМаълумот учун, 2017 йили Ўзбекистондан 7200 нафар зиёратчилар Ҳаж зиёратига бордилар. Келгуси йилдан 10000 нафар зиёратчилар Умрага юборилиши маълум қилинган. 2018 йили баҳор мавсумида 8500 нафар, рамазон мавсумида 1500 нафар юртдошларимиз умра зиёратини адо этиши белгиланган. «Умра — 2018» баҳор мавсуми 2018 йил 1 февралдан бошланишини режалаштирилган.\nБугунги Ҳаж зиёрати нархи бўйича тарқатилган хабар ижтимоий тармоқда турли фикрлар, тортишувларга сабаб бўлмоқда. Ўзбекистон Мусулмонлари идораси, Ҳажга масъул ташкилотлар бунга ўз муносабатлари ва нарх бўйича изоҳларини берсалар маъқул бўлар эди.\n← Previous Previous post: Эски чориқ — ҳамон оғриқ\nNext → Next post: 2017 йилдаги диний-маърифий соҳадаги энг муҳим ислоҳотлар\nKundalik mulohazalar (144)


Азар ўзини Златан билан солиштирмасликни сўраб, ўзи унга нимани ўргатиб қўйиши мумкинлигини айтди\n19:49 / 21.06.2016\nБельгия терма жамоаси ярим ҳимоячиси Эден Азар Евро-2016 доирасида Швецияга қарши кечадиган ўйин олдидан матбуот анжуманида қатнашди ва ўзини шведлар ҳужумчиси Златан Ибраҳимович билан таққосламасликни сўради.\n«Бизнинг жамоамиз Ибраҳимовичга нисбатан катта ҳурмат билан қарайди. Мен у билан клуб даражасида учрашиб улгурганман.\nЎзимни Ибраҳимович билан тенглаштиришга журъат эта олмайман.\nМенинг майдондаги вазифам тўпни олиб, айлантириб, вазиятлар яратиш. Ибраҳимович эса, „тўққизлик“ ҳужумчи.\nУндан қандай жиҳатларни олган бўлардимми? Яхшиси, у мендан дриблинг ишлатишни ўргансин.\nШвеция терма жамоаси таркибида Златандан бошқа футболчилар ҳам бор. Биз рақибнинг ҳар бир футболчисини яхши ўрганиб чиққанмиз», - дея Азарнинг сўзларини келтиради L’Equipe нашри.\nБельгия терма жамоаси биринчи турда Италияга ютқазган, иккинчи турда Ирландияни енгган ва 3 очко тўплаган. Швеция эса Италияга ютқазиб, Ирландия билан ўйиндан 1 очко олган. Швеция ва Бельгия учрашуви 22 июнь куни бўлиб ўтади.


Гўдак терисини парваришлаймиз - Farzand.uz\nFeruza 22.05.2016 15:38 151 01\nЭрта тонгда уйғонишингиз биланоқ, юзингизни ювасиз, сочингизни тарайсиз. Шу амалларга миттичангизни ҳам ўргатиш лозим. Кунда эрталабки ювинтириш маросимида ва чўмилтиришдан кейин гўдак креми ёки молочкоси ёрдамида терини ва танадаги ҳар бир бўғимни тозалаш зарур.\nГўдакнинг териси намликни катта одамнинг терисига нисбатан тезроқ йўқотади ва табиий ҳимоясиз қолади. Шунинг учун намлик мувозанатини тиклаш ва сақлаш лозим.


Нижний Новгородда Ўзбекистонлик ишчилар автобуси ЙТҲга учради\nНижний Новгородда ўзбекистонлик ишчилар бўлган автобус ЙТҲга учради\nНижний Новгород вилоятида автобус ва КАМАЗ тўқнашувида бир киши қурбон бўлди 11 киши жароҳатланди.\nТОШКЕНТ, 10 дек — Sputnik. Россиянинг Нижний Новгородда ўзбекистонлик ишчилар бўлган автобус ЙТҲга учради. Бир киши қурбон бўлди, деб хабар қилмоқда РИА Новости вилоят фавқулодда хизматларига асосланиб. Маҳаллий нашрларда хабар берилишига кўра, ЙТҲ кун кечида "Ардатов — Арзамас" йўлида жойлашган Идеал посёлкаси ҳудудида содир бўлган. ПАЗ автобус "Прогресс" МЧЖ қишлоқ хўжалик корхонасининг 23 нафар ишчиларни олиб кетаётган бўлган. Автобус ҳайдовчиси йўлнинг пастга қараб кетаётган йўналишида ҳаракатланиб "йўл шароитига мос келмайдиган тезликда ҳаракатланиши" оқибатида автобус йўлнинг қарама-қарши томонига чиқиб кетган ва у томондан келаётган КАМАЗ русумли юк машинаси билан тўқнашиб кетган. Айни дамда Ниижний Новгород вилоят прокуратураси бўлиб ўтган воқеа юзасидан текширув ўтказмоқда. Воқеа тафсилотлари аниқланмоқда.\nйтҳ, мигрантлар, ўзбекистонлик, россия\nТОШКЕНТ, 10 дек — Sputnik. Россиянинг Нижний Новгородда ўзбекистонлик ишчилар бўлган автобус ЙТҲга учради. Бир киши қурбон бўлди, деб хабар қилмоқда РИА Новости вилоят фавқулодда хизматларига асосланиб.\n"ЙТҲда 11 киши жароҳат олди, бир киши вафот этди. Жароҳат олганларнинг барчаси Ўзбекистон фуқаролари. Уларга тиббий ёрдам кўрсатилди", — дейилган хабарда.\nМаҳаллий нашрларда хабар берилишига кўра, ЙТҲ кун кечида "Ардатов — Арзамас" йўлида жойлашган Идеал посёлкаси ҳудудида содир бўлган. ПАЗ автобус "Прогресс" МЧЖ қишлоқ хўжалик корхонасининг 23 нафар ишчиларни олиб кетаётган бўлган.\nАвтобус ҳайдовчиси йўлнинг пастга қараб кетаётган йўналишида ҳаракатланиб "йўл шароитига мос келмайдиган тезликда ҳаракатланиши" оқибатида автобус йўлнинг қарама-қарши томонига чиқиб кетган ва у томондан келаётган КАМАЗ русумли юк машинаси билан тўқнашиб кетган.\nАйни дамда Ниижний Новгород вилоят прокуратураси бўлиб ўтган воқеа юзасидан текширув ўтказмоқда. Воқеа тафсилотлари аниқланмоқда.


Покистонда шаккокликда айблаб, ўлдирилган талаба иши билан 8 киши ушланди\nПокистон суди расмийлари шаккокликда айлаб, бир талабани уриб ўлдиришда гумон қилинган 8 киши қўлга олинганини билдирди.\n13 апрель кунги жиноятни содир этишда гумон қилинганларга қотиллик ва террорчилик айби қўйилган.\nМамлакат шимоли-ғарбидаги Мардан шаҳрида жойлашган Абдул Вали Хон университети талабаси бўлган Машъал Хон ижтимоий тармоқларда ширк келтирувчи маъулмотларни тарқатишда айбланиб, калтаклаб ўлдирилди.\nИжтимоий тармоқларда тарқалган видеода 23 яшар талабанинг ерда кучсиз ётгани, уни ўраб олган талабаларнинг калтаклар билан ураётгани акс этган.\nПокистонда шаккоклик билан боғлиқ айблов тасдиқланган тақдирда, қонунчиликка кўра, ўлим жазоси берилиши мумкин. Айрим пайтларда, ҳали судда тасдиқланмаган айблов учун ҳам одамлар оломоннинг тазйиқи ва зўравонлигига учраши кузатилади.\n1990 йилдан бери бу давлатда ширкда айбланган камида 65 одам оломон томонидан ўлдирилган.


Google АҚШдаги энг оммабоп автомобиль брендларини маълум қилди - Carzone.Uz\n1 057 2017-07-24 07:16\n617 2017-07-21 08:12\n582 2017-07-19 14:51\n570 2017-07-23 07:17\n459 2017-07-23 10:04\n325 2017-07-20 11:29\n276 2017-07-23 09:16\n264 2017-07-21 08:06\nGoogle АҚШдаги энг оммабоп автомобиль брендларини маълум қилди\nСаид Мамуров 30 Декабрь, 2016 08:29 1 Изоҳ\nGoogle компанияси кетаётган йилда АҚШда энг оммабоп бўлган автомобиль брендлари рўйхатини чоп этди. Бу рейтинг «Гугл» қидирув тизимида энг кўп қидирилган автомобиль брендларидан тузилган. Бу рўйхатга 10 та компания кирган, дея хабар қилади Kun.uz.\n2015 йилга нисбатан рўйхат анча ўзгарган. Мисол учун, ундан 7 та автомобиль бренди – Chevrolet, Dodge, General Motors, Lexus, Mazda, Volkswagen ва Porsche чиқиб кетган.\nҚолган брендлар орасида Tesla охирги ўриндан 3-ўринга, Honda эса 3-ўриндан 1-ўринга, Mercedes-Benz эса 4-ўриндан 2-ўринга кўтарилган. Шу тариқа, аввалги рейтингда қолган 3 та бренд жорий рейтингнинг етакчи учлигини ҳосил қилган.\nҚуйида ушбу рейтинг келтирилди.\nЎтган йилги рейтингда АҚШдаги энг оммабоп бренд Chevrolet, 2014 йилда эса Ford бўлган. 2014 йилги рейтингга Европанинг бор-йўғи битта автомобиль бренди (BMW) кирган, 2015 йилги рейтингда эса бундай брендлар учта бўлган (Porsche, Mercedes-Benz ва Volkswagen). 2016 йилги рейтингда эса Европа автомобиль брендлари сони 7 тани ташкил қилди.\nMercedes кичик кроссоверини янгилайди\nСаид Мамуров 2017-07-26 10:23\nСаид Мамуров 2017-07-26 09:50\nMitsubishiдан “кроссвэн” — кроссовер ва минивэннинг омихтаси\nБакир Назаров 2017-07-25 11:44


Журналист Жамол Қошиқчининг ваҳший қотиллигида айбланганларга ҳукм чиқарилди | Qalampir.uz\nЖурналист Жамол Қошиқчининг ваҳший қотиллигида айбланганларга ҳукм чиқарилди\nОлам\t07 Сентябрь 2020 22:02 10232\nСаудия Арабистони суди 2018 йил октябрь ойида Истанбулда ўлдирилган журналист Жамол Қошиқчи иши бўйича якуний ҳукмни эълон қилди.\nҚироллик Бош прокуратурасининг расмий вакилининг маълум қилишича, айбланган 8 кишининг беш нафарига 20 йил қамоқ жазоси тайинланган. Бир одам 10 ва яна икки нафари етти йилга қамалган.\n“The Washington Post” газетаси билан фаол ҳамкорлик қилиб келган саудиялик журналист Жамол Қошиқчи 2018 йилнинг 2 октябрь куни Саудия Арабистонининг Истанбулдаги бош консуллиги биносига кириб, қайтиб чиқмаган эди. Туркия прокуратурасига кўра, Қошиқчи шу куни дипломатик ваколатхонада бўғиб ўлдирилган ва унинг жасади бўлакларга бўлиниб, йўқ қилинган.\n2018 йилнинг 20 октябрь куни Саудия расмийлари журналист тўқнашув натижасида дипломатик ваколатхона биносида ўлдирилганини хабар қилди. Халқаро ҳамжамият ушбу жиноятни қоралаб, Риёдни шаффоф тергов ўтказишга чақирди.\nСаудия Арабистони Бош прокурори 2018 йил 15 ноябрда терговнинг дастлабки натижаларини эълон қилди: қиролликнинг 11 фуқароси қотилликка алоқадорликда айбланиб, улардан беш нафари ўлим жазосига маҳкум этилди.\nЎтган йилнинг декабрь ойида Саудия Арабистонида яна уч кишига жами 24 йиллик қамоқ жазоси тайинланган эди.\nТуркиядаги судга ишонса бўладими?\nИстанбул прокуратураси тергов натижаларига кўра, Саудия Арабистонининг Истанбулдаги дипломатик ваколатхонасида юз берган қотилликда иштирок этган 20 кишининг исмини 117 саҳифали айблов хулосасига киритди. Уларнинг барчаси халқаро қидирувга берилган.\nЖорий йилнинг 3 июль куни ушбу жиноят иши бўйича биринчи суд эшитуви бўлиб ўтди. Унда Қошиқчининг қаллиғи ва асосий гувоҳ Ҳадича Ченгиз ҳам иштирок этди.\nУшбу судда БМТнинг суддан ташқари қотиллик бўйича махсус маърузачиси Агнес Калламард ҳам иштирок этиб, ўз фикрлари билан ўртоқлашди. Унинг қайд этишича, Жамол Қошиқчининг ўлдирилиши юзасидан Туркияда ўтаётган суд Саудия Арабистонидагига қараганда анча шаффоф ва ишончли. Вакил ушбу судда Саудия Арабистони валиаҳд шаҳзодаси Муҳаммад бин Салмоннинг ҳам номи тилга олинишини истамоқда.\nКейинги суд мажлиси жорий йилнинг 24 ноябрь куни бўлиб ўтади.\n16 Сентябрь 16:03 38005\n16 Сентябрь 10:33 26713\n17 Сентябрь 10:31 22868\n17 Сентябрь 21:16 22401\n16 Сентябрь 14:58 19206


Чемпионатнинг сентябрь ойидаги энг яхши футболчиси ва мураббийи учун овоз беринг / CHAMPIONAT.asia\n14:12ОФК президенти Умид Аҳмаджоновни Ўзбекистон ОТЖ финалга йўл олгани билан табриклади 16 13:59Бунақасини кўрмагансиз! Футболчи голни машинада нишонлади (ВИДЕО) 6 13:3411 йил олдинги интервью. Равшан Ҳайдаров: "Менинг ҳеч қандай таниш-билишим йўқ" 39 13:31Битта трансфер туфайли икки футболчи энг кўп маош олувчилар ўнлигига кирди 11 12:51Европа миллатлар лигаси. Бугун қуръа 11 12:49Ҳакамлар йиғини: Талабларни топширганлар кўп, йиқилганлар ҳам бор 2 12:31Рафинья Алькантара "Интер"да тиббий кўрикдан ўтди ва машғулот ўтказди (+ФОТО) 5 12:23Назорат учрашуви. "Қизилқум" - "Динамо" 3:3. ФОТОГАЛЕРЕЯ 8 12:06"Олтин бутса" учун кураш авжида. Совринга кимлар даъвогарлик қилмоқда? (ТОП-15) 23 12:01Азиз Ғаниев: "Урган голимни акамга бағишлайман" 76 11:56Карикатура: "Оққушлар" Клоппни "чўқишди" 4 11:45"Насаф" - "Ал Файсали". Чипталар 7 мингдан 35 минг сўмгача сотилмоқда ФОТО 29 11:30Эртага "Пахтакор" янги футболчиларни таништиради 13 11:20Криштиану Роналду кўкарган кўзи билан "Реал" машғулотида иштирок этди (+ФОТО) 73 10:50Мхитаряннинг "Арсенал"даги биринчи машғулотидан фотогалерея 7\nЧемпионатнинг сентябрь ойидаги энг яхши футболчиси ва мураббийи учун овоз беринг\nЎзПФЛ матбуот хизмати Ўзбекистон чемпионатининг сентябрь ойидаги энг яхши футболчиси ва мураббийини аниқлаш учун овозларни қабул қилиш жараёни бошланганини маълум қилади.\nОвоз бериш жараёнида Ўзбекистонда фаолият юритаётган спортга оид ОАВ вакиллари (журналистлар) иштирок этишлари мумкин. Номзодлар рўйхати чегараланмаган бўлиб, овоз берувчилар Ўзбекистон миллий чемпионатларида фаолият юритаётган барча футболчилар ва мураббийларга, жумладан, хориж мамлакатларидан келиб ЎзПФЛ мусобақаларида иштирок этаётган футболчилар ва мураббийларга ҳам овоз беришлари мумкин.\nОй ўйинчиси ва мураббийини аниқлаш бўйича сўровномада иштирок этаётган журналист сентябрь ойининг энг яхши футболчи ва мураббийилардан 5 нафардан номзодларнинг исм-шарифларини ЎзПФЛ матбуот хизматига (media@the-uff.com электрон почта манзилига жўнатган ҳолда) тақдим этишлари керак. Журналистлар ўз вариантларини 6 октябрь соат 18:00гача юборишлари мумкин.\nФутболчиларнинг сентябрь ойидаги ҳаракатларини баҳолашда қуйидаги мусобақалар ҳисобга олинади: Олий Лига; Ўзбекистон Кубоги; Биринчи Лига; ЎзПФЛ тасарруфидаги бошқа мусобақалар. Танловда иштирок этган ОАВ вакилининг вариантларидан келиб чиқиб, футболчи ва мураббийларга қуйидагича баллар берилади: 1-ўрин – 5 балл; 2-ўрин – 4 балл; 3-ўрин – 3 балл; 4-ўрин – 2 балл; 5-ўрин – 1 балл.\nОАВдан келиб тушган вариантлар ЎзПФЛ матбуот хизмати томонидан ҳисоб-китоб қилинади ва унинг якуний натижалари ЎзПФЛ расмий сайти (www.pfl.uz)да эълон қилинади. Энг кўп овоз тўплаган футболчи (мураббий) «Ўзбекистон чемпионатида ойнинг энг яхши футболчиси (мураббийи)» деб топилади.\nМарт-ноябрь ойларида ўтказиладиган Ойнинг энг яхши футболчиси ва мураббийи танловиларининг натижалари умумлаштириб чиқилади ва натижалардан келиб чиқиб, ЎзПФЛнинг 2013 йилдаги энг яхши футболчиси ва мураббийи номи аниқланади.


Мавсумга тайёргарликни Наманганда давом эттираётган ёшларимиз ҳам машғулотлар билан чекланиб қолмай назорат ўйинларида майдонга тушишмоқда. Ўтган ҳафта сўнггида Ёзёвонда “Ёзявон-Лочинлари” билан баҳс юритган ёш “лочинлар” 2:3 ҳисобида имкониятни бой беришганди. Куни-кеча Дурбек Умаралиев бошчилигидаги ёшларимиз яна иккита учрашувда майдонга тушишди. Дастлаб Андижонга сафар уюштирган футболчиларимиз “Андижон” жамоасидаги тенгқурлари билан 1:1 ҳисобидаги дурангни қайд этишди. Ёшларимизнинг голига Бобир Мамаджанов муаллифлик қилди. Жамоа машғулотларида кўплаб футболчилар қатнашаётганлиги сабабли Андижондаги баҳсда ҳамма ўйинчилар иштирок эта олишмаганди. Шу сабабли мураббийлар “Навбаҳор-Умид” футбол мактаби тарбияланувчилари билан яна битта ўйин ташкил этишди. Мазкур учрашувда ҳам кучлар тенг келди – 1:1. Андижонликлар билан келишувга кўра рақиблар эртага яна бир бор баҳс юритишни режалаштиришганди. Бу сафар "Андижон" жамоаси ёшлари Наманганда меҳмон бўлиши керак эди. Лекин, сўнгги паллада учрашув ўтказилмайдиган бўлди. Шу сабабли, ёшларимиз эртага Тўрақўрғон футбол мактабидан етишиб чиққан футболчилардан ташкил топган жамоага қарши майдонга тушадиган бўлишди.


Душанбедаги ҳаво «соғлиқ учун хавфли» деб топилди\nДунёнинг 134 мамлакатидаги 2 минг шаҳар ҳавосининг ифлосланишини тахмин қиладиган World’s Air Pollution ташкилотининг Бутунжаҳон ҳаво сифати индекслари лойиҳаси Душанбедаги атмосфера ҳавосини «ифлосланган ва соғлиқ учун хавфли» деб атади.\nУшбу ташкилотнинг хулосалари АҚШнинг Тожикистондаги элчихонасида жойлашган кузатув станциясининг маълумотларига асосланади.\nДушанбе шаҳар Атроф-муҳитни муҳофаза қилиш қўмитаси раҳбарияти Душанбеда атмосфера ҳавосининг ҳолатини тўлиқ баҳолаш учун ускуналар етарли эмаслигини таъкидлади. Уларга кўра, АҚШ элчихонасида ўрнатилган ҳаво сифати мониторида фақат Душанбе шаҳрининг туманларидан биридаги ҳаво ҳолати кўрсатилган.\nУшбу бўлим ходими Ҳасан Шеров «элчихона ҳудудида қурилиш ишлари олиб борилмоқда, йўллар ётқизилмоқда, уйлар барпо этилмоқда. Шунинг учун у ер ҳавонинг бундай ифлосланишига эга», дейди.\nШеровнинг таъкидлашича, Тожикистон Гидрометеорология Агентлиги мониторинги Душанбедаги ҳавонинг ифлосланиш даражасини «ўртача» даражани кўрсатмоқда. Айни пайтда, суҳбатдошимизнинг сўзларига кўра, Душанбеда ҳар куни 80 мингдан ортиқ транспорт воситалари ҳаракатланади ва натижада ҳавога 35 минг тоннадан зиёд ифлослантирувчи моддалар тарқалмоқда.\n«Ҳозир автоуловлардан чиқадиган чиқиндилар саноат корхоналари чиқиндиларидан ошиб кетмоқда — дейди Шеров — Бундан ташқари, Эрон ва Покистон каби давлатлардан чанг оқими нормадан 35-40 баравар кўпайди. Ва ўз-ўзидан ҳавони тозалаш воситаларидан бири бўлган ёмғир туфайли атроф-муҳит ҳозирда хавфсиз бўлсада, шунга қарамай, ҳавонинг ҳаддан ташқари ифлосланишига йўл қўймаслик учун чоралар кўриш зарур.“\nҲокимият вакилларининг сўзларига кўра, улар ҳавони ифлосланишининг асосий манбаи деб биладиган транспорт воситаларининг кўпайиб кетиши ҳақида кўпроқ ташвишланмоқда, аммо аҳолини яқин атрофдаги корхоналарнинг чанг ва ифлос ҳавоси кўпроқ ташвишга солмоқда.\n«Тожикистон цементи» саноат корхонаси билан бир қаторда, аҳолиси ва экологлари бир неча бор Хитойнинг ТБEА компанияси томонидан қурилган Душанбе ЧП ишини танқид қилдилар. Мутахассисларнинг фикрига кўра, Душанбе корхоналари томонидан ҳар йили ҳавога ташланадиган 17 минг хавфли чиқиндиларнинг 14,5 мингтаси ушбу иссиқлик электр станциясига тўғри келади.\nДушанбеда жойлашган ва эскирган хитой технологиясидан фойдаланган ҳолда металл эритадиган заводларнинг қуюқ ва ўткир тутунидан шикоятлар тез-тез келиб туради.\nДушанбе денгиз сатҳидан 800 метр баландликда, уч томондан баланд тоғлар билан ўралган чуқурликда жойлашган. Шаҳарда шамол оқимларини камдан-кам сезиш мумкин, бунинг натижасида зарарли аралашмалар тарқалмайди, балки пойтахт устида тўпланади. Шаҳар географик жойлашуви туфайли ҳавонинг ифлосланишига жуда заиф, аммо душанбеликлар сўнгги йилларда чанг ва зарарли тутундан шикоят қилишни бошладилар.


Бағдоднинг турли жойларида бомба ўрнатилган учта машина портлаши оқибатида етти киши ҳалок бўлди.\n03 июл 2022, Тошкент вақти: 08:09\nБундан ташқари, пойтахтда нефть маҳсулотлари юкланган машина Ироқ ҳарбийлари назорат пункти ёнида портлатиб юборилиши натижасида камида олти ҳарбий жароҳат олди. Хабарларга кўра, худкуш аввалига машинани Муқтадия шаҳридаги ҳарбийлар базасида портлатишни режалаштирган. Бироқ машинаси назорат пункти ёнида тўхтатилганда у бомбани портлатиб юборган. Ироқнинг Анбар вилоятида эса АҚШ ҳарбийлари ва сунний жангарилар ўртасида рўй берган тўқнашувларда америкалик уч аскар нобуд бўлди. АҚШ президенти режасига биноан Ироққа киритилаётган 21 минг ҳарбийдан тўрт мингги Анбар вилоятига жойлаштирилиши маълум бўлди.


Дунë, 21 январ 2015 саҳифа pageno\n18 ноябр 2019, Тошкент вақти: 09:29\nДунё етакчилари Париждаги Бирлик маршига йиғилди\nБир миллиондан ортиқ одам йиғилган Париж марказидаги террорга қарши Бирлик маршида ўнлаб давлат етакчиси иштирок этмоқда. Марш иштирокчилари 7-9 январь куни Charlie Hebdo сатирик журналига уюштирилган террор хуружининг 17 қурбонини хотирламоқда. Намойишчилар Париж вақти билан соат 15:00 да Париж кўчалари бўйлаб сокин кўча юришини бошлади.\nЧехия мусулмонлари Париждаги Chalie Hebdo сатирик журналига ҳужумни қоралаб, намойиш ўтказдилар. Намойишчилар қўлларида “Террорнинг дини йўқ!”, “Мен мусулмонман, террорчи эмас!”, “Chalie Hebdo террор қурбони бўлди, полициячи Аҳмад ҳам!” дейилган шиорларни тутиб, терроризмнинг Исломга тенглаштирилишига норозилигини билдирди.\nФранция полицияси Ҳаёт Буммеддьенни қидирмоқда\nФранция полицияси сўнгги уч кун ичида 17 одамни ўлдирган исломий экстремистларнинг шерикларини қидирмоқда. Қидирилаётганлардан бири - Ҳаёт Буммеддьен полициячи аёлни ўлдирганликда ва бир қанча одамни гаровга олганликда гумонланаётган Амеди Кулибалининг турмуш ўртоғидир.\nМосквадаги жума намозига келган мусулмонлар текширилди\nМосквада жума куни намозга келган диндорлар Мир проспектида жойлашган тарихий жоме масжидга полиция томонидан метал изловчи мосламалар воситасида текширувдан ўтказилиб киритилди\nЖириновский Ўрта Осиё округи тўғрисидаги баёноти учун Думада жавоб беради\nРоссия Давлат Думасининг Ахлоқ бўйича комиссияси қозоғистонлик юрист Асқар Каймаковнинг ЛДПР партияси етакчиси Владимир Жириновский устидан қилган шикоятини кўриб чиқади. Қозоқ юристи Жириновскийнинг Россия таркибида “Ўрта Осиё федерал округи”ни тузиш бўйича баёнотлари устидан арз қилган.


КИТОБ – БИЛИМ ЧАШМАСИ! — Zamaxshariy.uz\nКИТОБ – БИЛИМ ЧАШМАСИ!\nКитоб – инсоннинг энг яқин дўсти ва маслаҳатчиси, ақл қайроғи ва билим манбаидир. Китоб фикрлаш қуроли, хазиналар калити, тафаккур манбаи бўлгани учун ҳам халқимиз уни нондай азиз, мўътабар ва муқаддас деб ҳисоблаган. Шунинг учун китобга муҳаббат, уни қадрлаш, ўқишга иштиѐқ халқимизнинг қон-қонига сингиб кетган.\nАйниқса, буни доноларнинг ўгитлари, ѐзма манбалар, халқ оғзаки ижоди дурдоналари, халқнинг анъанавий тарбия усулларида акс этган китоб билан боғлиқ хилма-хил ҳаѐтий удумлар ва урф-одатлардан ҳам билиш мумкин. Халқ китоб ҳақида нақл-ривоятларгина эмас, балки кўплаб мақоллар, топишмоқлар, ҳикматлар ҳам яратган. Жумладан, Абдураҳмон Жомийнинг китоб ҳақидаги ушбу мисраларини келтиришимиз мумкин.\nАгар ѐлғиз эсанг, ҳамдам китобдур,\nКитоб ва китобхонлик ҳақидаги халқ анъанавий пандномаси билан улуғларнинг дунѐқараши, мулоҳазалари бир-бирига жуда яқин, бири иккинчисини тўлдиради. Бу ҳол китобнинг катта маънавий кучга эгалиги, китобхонлик инсон учун юксак мезон\nэкани билан изоҳланади.\nКитобхонлик тор маънода китоб ўқишни билдирса, кенг\nмаънода танлаб ўқиш, ҳис этиш, англаш ва фикр билдириш тушунчаларини ўз ичига қамраб олади. У бадиий адабиѐт, адабий танқид ва педагогика кўмагида юксала боради.\nКитобхонлик кеча ѐки бугун туғилган эмас. Хусусан, Маҳмуд Қошғарийнинг “Девону луғатит турк”, Абу Абдулло алХоразмийнинг “Мафатих ал-улум”, Юсуф Хос Ҳожибнинг\n“Қутадғу билиг”, Носируддин Бурҳонуддин Рабғузийнинг “Қисаси Рабғузий”, Хондамирнинг “Макорим ул-ахлоқ” ва Алишер Навоий, Заҳириддин Бобурларнинг қатор асарларида китобхонликка оид қимматли фикрлар баѐн қилинган. Китобхонлик адабиѐтшунослик ва таълим-тарбиянинг муштарак ва муҳим соҳаси сифатида, шубҳасиз, чуқур изланишларни тақозо этади.\nКишининг маданияти унинг китобида акс этади. Шу маънода бугунги кунда китоб ўқиш ва унга муносабат бир қадар сусайгандек. Чунки ѐшлар кўпроқ кино, видео, телевидение, компьютерга берилиб кетди. Компьютер ҳозирги кунда кўпгина хонадонларга ҳам кириб келган. Исталган янгилигу ахборотларни бу воситалардан хоҳлаганча олиш мумкин. Ачинарлиси, бугун китоб ўқиш учун вақт сарфлашга ҳожат йўқдек. Аслида, ҳеч бир ахборот воситаси, кино ѐки видеофильм бадиий асар ўрнини босолмайди. Масалан, “Ўтган кунлар” романи асосида ишланган фильм қанчалик маҳорат билан суратга олинган бўлмасин, китобнинг таъсирини, жозибасини беролмайди.\nКитобхонлик оиладаги муҳитга ҳам боғлиқ. Маърифатли оилаларда китобга эътибор фарзандлар тарбиясида қўл келади. Китобни инсон тафаккурининг қанотларига ўхшатишган. Зеро, тафаккури, фикр доираси кенг, маърифатли кишилар жамиятнинг чинакам бойлигидир. Аксинча, ҳаѐтда рўй бериб турадиган айрим нохушликлар илдизи эса маърифатсизлик, китоб ўқимасликнинг аччиқ меваси.Темирни занг кемирганидек, одамни ҳам маънавиятсизлик мўрт қилади. Маънавият эса инсонга китоб ўқиш орқали юқади.\nҲар қандай янгилик ҳам бир кун эскиради. Бироқ инсониятнинг минг-минг йиллар давомида қўлга киритган ақлий ҳамда фикрий дурдоналарини ўзида жамлаган китоблар асло эскирмайди. Бинобарин, китоб-ҳамиша илм-маърифат, адаб ва ахлоқ манбаи бўлиб келган. Бугунги кунда ѐш авлодни миллий қадриятлар руҳида тарбиялашда ҳам китобдан кўра самаралироқ восита йўқ\nЯнгиариқ туман “Хазрати Ғоиб ота” масжиди ходими: Рахимов Рамзбек\nPrevious Post:МУСИБАТ ХАМ НЕЪМАТДИР\nNext Post:МИЛЛИЙ ВА ДИНИЙ БАҒРИКЕНГЛИК ТИНЧЛИК ВА БАРҚАРОРЛИКНИНГ МУҲИМ ОМИЛИ


20:33Неймар нима истайди? 2 20:15“Реал” Вест Хэм” ярим ҳимоячисига қизиқиш билдирмоқда 1 20:00Муҳаммад Али, Тайсон ва бокс тарихидаги энг машҳур мутлақ жаҳон чемпионлари (Топ 10) 2 19:40Икарди машғулотларга қайтади 1 19:24“Лацио” “Ливерпуль” ҳимоячисини текинга қўлга киритиш мумкин 2 19:17"China Cup-2019". Хитой ярим финалда Таиландга кичик ҳисобда мағлуб бўлди 36 18:45Регилон: "Мессини тўхтатиб бўлмайди? Ҳаммани тўхтатиш мумкин" 26 18:10"Барселона" Суарес ўринбосари учун 50 млн. евро таклиф қилади 8 17:49Евро-2020 элчилари номи эълон қилинди 5 17:17Модричга йил спортчиси соврини топширилди 13 17:14Ўзбекистон миллий терма жамоасининг Уругвайга қарши ўйин олдидан ўтказган машғулотидан ГАЛЕРЕЯ 35 17:05"Наврўз Кубоги"-2019! Эртага 1-тур ўйинлари старт олади 5 16:57"Бавария" "Атлетико" футболчиси трансферининг бир қисмини тўлаб бўлди 2 16:42U-23 Осиё чемпионати саралашидан олдинги матбуот анжумани 4 16:28Тавсия қиламиз! Энг мафтункор киберспортчилар + ФОТО 16\n08 янв 17:40\n"Мухлисдан савол". Жалолиддин Машарипов - Онасига совға қилган Нексия ва нимадан жуда қўрқиши ҳақида 32\n“Реал” Азар бўйича “Челси”га биринчи таклифни юборди 21


Бош сахифа » ДОРИВОР ШАКЛНИНГ ТАЪРИФИ » Никотинли чайнаш сақичи Тошкентда Habitrol\nНарх: 60.000 сум\nСизни зарарли тобеликдан– чекишдан қутқаришда ёрдам беради. Никотин алмаштирувчи принцип фойдаланган.\nНикотинли чайнаш сақичи талабгир ва машҳур бўлиб қолди. Албатта, чекиш каби бундай тобеликни енгиш ОСОН, боғлиқликни – мумкин эмас.\nHabitrol – чекиш билан курашдаги осон йўл.\nТарихда, Швеция харбий-денгиз флоти рахбарияти денгизчилар никотинга боғлиқликдан азият чекмасликлари учун сигареталарга альтернативани топишга қарор қилишди. Альтернатива чайнаш сақичи яратилган – уни кундалик ҳаётда чекишга қарши восита сифатида қўллашган.\nШвеция – бу давлат тамакига тобеликдан воз кечишнинг альтернатив усулидан фойдаланишда асосчи мамлакат.\nНикотинли чайнаш сақичлари 1.5 см ўлчамдаги ёстиқчалар кўринишида, блистерли қадоқда чиқарилади.\nНикотиннинг чайнаш сақичларидаги энг кенг тарқалган дозировкаси 2 мг ва 4 мг, яна 6 мг бор.\nСизнинг сигареталарга эҳтиёжларингиздан келиб чиқиб зарур дозани танлаш лозим.\nБир кунда ўртача ўткирлиги 4-5 мг 15 тагача сигарет чекиб – таркиби 2 мг чайнаш сақичидан фойдаланиш лозим.\n15 сигарет ва ундан ортиқ – Habitrol 4 мг фойдаланиш лозим.\nHabitrol чайнаш сақичларида никотин мавжуд. Сақични чайнашда, никотин секин чиқади оғиз бўшлиғининг шиллиқ қатлами орқали сўрилади. Никотин қонга тушганидан кейин, чекиш истаги йўқолади.\nНикотинли сақичлар сигарет сингари зарар келтирмайди. Зарарли моддалар, канцерогенлар, смола, углерод окиси организмга тушмайди.\nНикотинли чайнаш сақичи Habitrol доривор восита ҳисобланмайди, ва фойдаланишда эҳтиёткорлик талаб қилади. Бирданига бир нечта Habitrol ёстиқчаларини чайнаш тавсия қилинмайди.\nЧекиш ҳохлаганингиз сезган пайтингизда 1 дона чайнаш сақичини чайнашни бошланг. Секин чайнанг. Аччиқни сезсангиз, чайнашни тўхтатиш керак, ва сақични милк ва бетнинг ички томонига олиш керак. Аччиқ таъми кетганидан кейин, Habitrol чайнаш сақичини яна чайнашни давом эттириш керак. 10-15 дақиқа чайнаш лозим, ёки чекиш истаги йўқолмагунича чайнаш керак.\nНикотинли чайнаш сақичи махсус доривор восита хисобланади, бу оддий чайнаш сақичи эмас, шунинг учун уни тавсияларга мувофиқ қўллаш керак. Бу ёқимсиз симптомлардан қутулишга ва оптимал самарага эришишга ёрдам беради.\nТобеълик билан курашда Habitrol дан фойдаланишнинг иккита хар хил тавсияси бор.\n1 Ҳар қандай чекиш истагини – чайнаш сақичларига алмаштириш.\n2 –Чекиш оралиғида сақичларни чайнаш, шу билан интервални узайтириш, суткалик сигарет чекишни камайтириш.\nДаволаниш курси 1 ойдан 4 ойгача. Бошланғич босқичнинг бирон пайтида чекиш истаги жуда катта бўлади. Ҳатто чекиш истаги йўқолгани қайд этилган бўлса ҳам – бу ундай эмас. Тўлиқ озод бўлиш бир неча ойдан кейин эришилади. Ва бу пайт БАРБОД БЎЛИШ ҳавфи катта. Кунига чайнаш резинкаларини секин камайтириш керак, ва бир кунда 1 -2 донага етказганда, қўллашни тўхтатиш мумкин\nЮракнинг носоғлом ҳолати, стенокардия, инсультнинг ўткир фазаси, инфаркт миокард


Лойиҳа ташаббускорлари жами 800 та хонадон, 1700 нафардан зиёд етим болаларга ҳар икки ҳафтада озиқ-овқат маҳсулотлари тарқатмоқда.\nЎзбекистонда пандемия кучайган даврда моддий томондан қийналиб қолган оилаларга кўмак бериш мақсадида тадбиркорлар ва фаоллар хайрия лойиҳалари ташкил этишганди. Шундай акциялардан бири – Андижондаги «Мурувват-2020» лойиҳаси ҳозир ҳам фаолиятини давом эттиряпти.\nЛойиҳага 2020 йил август ойида, Андижон шаҳрида 7 нафар ёш тадбиркор ташаббуси билан старт берилган. Ташкилотчилар боқувчисини йўқотган кўплаб оилаларга саховатпеша инсонларнинг эҳсонларини етказиб бермоқда.\n«Мурувват-2020» хайрия лойиҳамиз 7 августда иш бошлаган. Ўшанда илк марта 50 та хонадонга ёрдам кўрсатгандик. Бугунга келиб, саховатпеша инсонларнинг эҳсонлари туфайли ёрдам олаётган хонадонлар сони 800 тага етди.\nАсосий мақсадимиз – боқувчисини йўқотган оилаларни озиқ-овқат маҳсулотлари билан таъминлаш. Битта оилага бир ойда икки марта борамиз. Икки жумада бир марта. Бу ҳафта 400 та хонадонга борсак, кейинги ҳафта яна 400 та хонадонга борамиз. Жами 800 та хонадон, 1700 нафардан зиёд етим болалар, яъни отасини, боқувчисини йўқотган болалар бор.\nБу ишни даставвал 7 та синфдош бошлаганмиз. Аввал бошида ҳамма ишни ўзимиз қилар эдик. Ҳатто ёрдамчилар ҳам йўқ эди. Бугунги кунда эса, мана кўряпсиз, 100дан зиёд волонтёрларимиз бор. Ҳаммаси холис хизматда. Уларнинг орасида жума куни ўзининг машинасида келиб, хонадонларга боришда ёрдам берадиганлар жуда кўп.\nЭҳсон сифатида тарқатилаётган озиқ-овқат маҳсулотлари турлари эса 33 хилга етди», – дейди лойиҳа ташкилотчиларидан бири Сардорбек Ғофуров.\nИш жараёнини кузатиб, волонтёр ёшлар билан ҳам суҳбатлашдик.\n«Ҳар пайшанба куни келиб, етимлар ва мискин инсонлар ҳолидан хабар олиш учун маҳсулотларни қадоқлаш ишларига ўз ҳиссамизни қўшяпмиз. Ҳозир хонадонлар учун мўлжалланган шакарни бир килограммдан қадоқлаш ишлари олиб бориляпти.\nАсли ишимиз тадбиркорлик. Бўш вақтимизда ҳар пайшанба, жума кунлари келиб, хайрия ишига ҳиссамизни қўшамиз», – деди Муҳаммадмирзо Маликов.\nМакарон қадоқлаш билан банд Диёрбек Ниёзов бу маҳсулотларни «Дамас» автомобилида ташишда ҳам ёрдам беради.\n«Ҳар пайшанба куни дўстларимиз билан шу ерга келиб, қадоқлаш ишлари билан шуғулланамиз. Жума куни бу маҳсулотларни оилаларга тарқатиш учун ўзимнинг «Дамас» автомашинамда ёрдамга келаман. Ўзи бизнинг касбимиз савдогарчилик. Бўш пайтимизни эзгу ишга сарфлаётганимиздан хурсандмиз. Холис ёрдам беришни ўзимиз хоҳлаб, шу ерга келяпмиз», – дейди у.\n«Мурувват-2020» лойиҳаси ташкил этилганидан буён кўплаб саховатли инсонларнинг моддий ва маънавий кўмагида ўз фаолиятини давом эттириб келмоқда. Ташкилотчилар келгусида ҳам эзгу ишлар кўламини кенгайтиришни мақсад қилишган.\nЭҳсон лойиҳасига сиз ҳам ўз ҳиссангизни қўшишингиз мумкин. Саховатингиз кўплаб оилаларга қувонч олиб киришини, далда беришини унутманг. Яхшилик қилишдан чарчаманг, азиз ватандош.\nUzcard : 8600 1404 4016 5448 (Axmedov Sardorbek номида)\nHumo: 9860 0301 6510 8553 (Axmedov Sardorbek номида)\nМурожаат учун телефон: +998 91 600 55 55 (Sardorbek G’afurov)


Айни пайтда, БМТга тегишли Халқаро миграция ташкилоти Ироқ ташқарисида истиқомат қилувчи бир миллиондан ортиқ Ироқ фуқароларининг 25 фоизи ҳам 30 январ сайловидан овоз бериш учун рўйҳатдан ўтмаганини маълум қилди.\nХалқаро миграция ташкилотининг маълумотига кўра, ҳозиргача 238 мингдан камроқ ҳорижда истиқомат қилаётган ироқликлар рўйҳатга олинган.\nХалқаро миграция ташкилоти рўйҳатдан ўтиш муддатини сешанба кунигача чўзганини маълум қилди. Чет элдаги Ироқ фуқаролари 14 мамлакатдаги 74та рўйҳатдан ўтиш марказларида рўйҳатдан ўтиши мумкин.\nҲозиргача Шиа мазҳабига мансуб мусулмонлар яшайдиган Эронда энг кўп ироқликлар рўйҳатдан ўтгани айтилмоқда. У ерда 48 мингдан ортиқ Ироқ фуқароси рўйҳатга олинган. Шиа мазҳабига мансуб руҳонийлар ва сиёсий етакчилар ироқликларни сайловларда қатнашишга чақирган.


“2013 йилги маълумотни айтаман. 13 ëшли 200 дан ошиқ қизимиз туғиб қўйди. 13 ëшида 200 тадан ошиқ ўзбекистонлик қиз туғди! Бу қизларнинг аксариятининг ë отаси кетган, ë онаси кетган ëки ота-онаси кетган, бола бу ерда сарсон.\nМана яқинда эшитган бўлсанглар, Хоразмда 12 яшар қиз ўзининг акасидан туғди. Тошкент шаҳрида ўтган йили бўлган воқеа – Юнусободда иккита 13 яшар қизимиз ўзини отасидан туғди. Мана энди савол туғилади – маънавият керакми ë керак эмасми?” дея таъкидлаган эди Республика Маънавият-тарғибот маркази раҳбари Қаҳрамон Қуронбоев.\nПахта сургунига поездларда – худди 1937 йилдагидек\nБу йил Ўзбекистонда мажбурий теримчилар – педагог, тиббиёт ходимлари ва бошқа турли касблардаги бюджет ва хўжалик корхоналари хизматчилари пахта ...


Атырау яқинидаги Урал дарёси суви ноодатий яшил тусга кирди\n18:33 / 11.08.2015 4028\n8 август куни Қозоғистоннинг Атырау шаҳри яқинида Урал дарёсининг суви ноодатий яшил тусга кирди. Қайд этилишича, бу вақтда Урал суви ўзидан “органик ҳид” чиқаришни бошлаган.\nБиринчи кундаёқ дарё сувидан намуналар олинган бўлиб, дастлабки таҳлиллар сувдаги ҳид 4 балл, рангдорлик даражаси эса 33 даражани ташкил этган. Бу кўрсаткичлар ичимлик сувида 2 балл ва 17 даражани ташкил этган.\nБундай ўзгариш шаҳардаги ичимлик суви сифатига ҳам салбий таъсир кўрсатгани боис ичимлик сувини тозалаш тизимлари кучайтирилган тартибда ишламоқда, дея хабар берди «Атырау Су Арнасы» коммунал сув ташкилоти.\n“Тахминий ҳисобларга кўра, мазкур бирикма органик асосга эга бўлиб, кимёвий бўёқ эмас. Айни пайтда Экологик департаменти билан ҳамкорликда дарёдан намуналар олмоқдамиз. Қуйи қисмидан намуналар олдик, энди дарёнинг юқори қисмларидан ҳам тўплашга йўл олдик”, дейди «Ак Жайык» нашрига Атырау вилоят табиатни муҳофаза қилиш прокуратураси вакили Жаксылык Сакимов.


Ўзбекистонликларни Кореяга жўнатиш номаълум муддатга кечиктирилди - Миграция агентлиги\nТашқи меҳнат миграцияси агентлиги фуқаролик паспортидаги хорижга чиқиш рухсатномаси амал қилиш муддати тугаган ва тугаш арафасида бўлган фуқароларга зудлик билан хорижга чиқиш паспортини расмийлаштириш кераклигини эслатган.\nКореяга ишга борган Ўзбекистон фуқароларидан бирида янги турдаги коронавирус аниқланди\nКорея Республикасининг Квангянг шаҳрида 34 ёшли Ўзбекистон фуқаросида янги турдаги коронавирус инфекциясини юқтириш ҳолати аниқланган.\nБугун Тошкент — Истанбул — Тошкент чартер рейси амалга оширилади.\nЭртага Истанбулга чартер рейс амалга оширилади\nТашқи меҳнат миграцияси агентлиги хабарига кўра, эртага, 7 июль куни "Тошкент-Истанбул-Тошкент" йўналишида чартер рейс ташкил этилади.\nЭртадан Қозоғистонда карантин чоралари кучайтирилади\nГўзаллик салонлари, ёпиқ бозорлар, диний муассасалар, мактабгача таълим муассасалари, савдо марказлари ва бошқа қатор объектлар фаолияти тўхтатилади.\nБугун ва эртага Россияга тўртта чартер рейс амалга оширилади\nБугун Тошкент – Новосибирск – Тошкент ва Тошкент – Қозон – Тошкент чартер рейслари амалга оширилади.\nЭртага иккита чартер рейс амалга оширилади\nПарвозга консуллик муассасалари томонидан фуқаролар рўйхатга олинади ҳамда Uzbekistan Airways авиакомпаниясига тақдим этилади ва ушбу рўйхат асосида фуқаролар самолёт бортига киритилади.\nБугун ва эртага битта йўналишда чартер рейслар амалга оширилади\nТашқи меҳнат миграцияси агентлиги хабарига кўра, эртага, 1 июль куни Тошкент – Москва – Тошкент йўналишида чартер рейс амалга оширилади.\nБугун иккита, эртага битта чартер рейс амалга оширилади\nБугун Сеул – Ташкент – Сеул ва Тошкент – Истанбул – Тошкент чартер рейслари амалга оширилади.\nЭртага 2 та чартер рейс амалга оширилади\nКореяда нолегал тарзда ишлаётган мигрантлар ҳисобига Ўзбекистонга бериладиган квоталар камайтириладими?\nБугунги кунда мамлакатимизда ташқи меҳнат миграцияси жараёнларини тартибга солиш, хорижда вақтинчалик меҳнат фаолиятини амалга ошираётган фуқароларни қўллаб-қувватлаш юзасидан амалий чоралар кўрилмоқда. Фуқароларни тартибли, хавфсиз ва қонунийлик принциплари асосида хорижий мамлакатларга ташкиллаштирилган ҳолда ишга жалб қилиш, уларнинг ҳуқуқий манфаатларини ҳимоя қилиш...\nShowing 1-17 of 92 items.